Avis juridique important

|

31994D0110

94/110/EK: Απόφαση του Συμβουλίου της 16ης Δεκεμβρίου 1993 για τη σύναψη της τελωνειακής σύμβασης περί της προσωρινής εισαγωγής ιδιωτικών οδικών οχημάτων και της αποδοχής του ψηφίσματος του ΟΗΕ της 2ας Ιουλίου 1993 για τη δυνατότητα εφαρμογής των carnets de passage en douane και των δελτίων CPD όσον αφορά τα οδικά οχήματα ιδιωτικής χρήσης

Επίσημη Εφημερίδα αριθ. L 056 της 26/02/1994 σ. 0001 - 0002 Φινλανδική ειδική έκδοση: Κεφάλαιο 2 τόμος 11 σ. 0043  Σουηδική ειδική έκδοση: Κεφάλαιο 2 τόμος 11 σ. 0043

ΑΠΟΦΑΣΗ ΤΟΥ ΣΥΜΒΟΥΛΙΟΥ της 16ης Δεκεμβρίου 1993 για τη σύναψη της τελωνειακής σύμβασης περί της προσωρινής εισαγωγής ιδιωτικών οδικών οχημάτων και της αποδοχής του ψηφίσματος του ΟΗΕ της 2ας Ιουλίου 1993 για τη δυνατότητα εφαρμογής των carnets de  passage en douane και των δελτίων CPD όσον αφορά τα οδικά οχήματα ιδιωτικής χρήσης (94/110/EK)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,  Έχοντας υπόψη:  τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113, σε συνδυασμό με το άρθρο 228 παράγραφος 2,  την πρόταση της Επιτροπής,  Εκτιμώντας:  ότι η σύμβαση περί της προσωρινής εισαγωγής ιδιωτικών οδικών οχημάτων που έγινε αντικείμενο διαπραγματεύσεων στο πλαίσιο του Οργανισμού Ηνωμένων Εθνών και συνήφθη στη Νέα Υόρκη στις 4 Ιουνίου 1954 αφορά τους όρους και τον τρόπο προσωρινής εισαγωγής  ιδιωτικών οδικών οχημάτων, τόσο στο τελωνειακό έδαφος της Κοινότητας, όσο και σε αυτό τρίτων χωρών, και αποτελεί τελωνειακή συμφωνία που μπορεί να συμβάλει στην ανάπτυξη των διεθνών συναλλαγών- ότι είναι δυνατή η προσχώρηση των οργανισμών περιφερειακής οικονομικής ολοκλήρωσης στη σύμβαση αυτή, βάσει του άρθρου 34 παράγραφος 1α- ότι, εξάλλου, όλα τα κράτη μέλη της Κοινότητας αποτελούν συμβαλλόμενα μέρη της συγκεκριμένης σύμβασης, με εξαίρεση την Ελλάδα- ότι πρέπει να κατατεθεί έγγραφο προσχώρησης στο Γενικό Γραμματέα του Οργανισμού Ηνωμένων Εθνών, ώστε η Κοινότητα να μπορέσει να γίνει συμβαλλόμενο μέρος- ότι οι κοινοτικές διατάξεις περί της προσωρινής εισαγωγής οδικών οχημάτων ιδιωτικής χρήσης συμφωνούν, στη σημερινή τους μορφή, με αυτές της εν λόγω σύμβασης και ότι συνεπώς δεν είναι ανάγκη να διατυπωθούν επιφυλάξεις όσον αφορά τη συγκεκριμένη σύμβαση- ότι είναι συνεπώς σκόπιμο να εγκριθεί η σύμβαση- ότι είναι σκόπιμο να γίνει ταυτόχρονα αποδεκτό το ψήφισμα της 2ας Ιουλίου 1993 των Ηνωμένων Εθνών για τη δυνατότητα εφαρμογής των carnets de passage en douane και των δελτίων CPD όσον αφορά τα οχήματα ιδιωτικής χρήσης- ότι είναι, συνεπώς, σκόπιμο να εγκριθεί η σύμβαση,  ΑΠΟΦΑΣΙΖΕΙ:   Άρθρο 1  1.  Η τελωνειακή σύμβαση περί της προσωρινής εισαγωγής ιδιωτικών οχημάτων εγκρίνεται εξ ονόματος της Κοινότητας.  Το κείμενο της σύμβασης περιλαμβάνεται στο παράρτημα Ι.  2.  Το ψήφισμα της 2ας Ιουλίου 1993 των Ηνωμένων Εθνών για τη δυνατότητα εφαρμογής των carnets de passage en douane και των δελτίων CPD όσον αφορά τα οδικά οχήματα ιδιωτικής χρήσης γίνεται δεκτό εξ ονόματος της Κοινότητας υπό τους όρους που  περιλαμβάνονται στο παράρτημα ΙΙ της παρούσας απόφασης.   Άρθρο 2  1.  Ο Πρόεδρος του Συμβουλίου εξουσιοδοτείται να ορίσει το πρόσωπο που θα είναι αρμόδιο για την κατάθεση του εγγράφου προσχώρησης στη σύμβαση, εξ ονόματος της Κοινότητας.  2.  Το πρόσωπο αυτό οφείλει, εξάλλου, να ανακοινώσει στο Γενικό Γραμματέα του Οργανισμού Ηνωμένων Εθνών αποδοχή του ψηφίσματος.  3.  Η Επιτροπή εξουσιοδοτείται, μετά από διαβουλεύσεις με τα κράτη μέλη και μετά την κατάθεση του εγγράφου προσχώρησης που αναφέρεται στην παράγραφο 1, να διαβιβάσει στο Γενικό Γραμματέα των Ηνωμένων Εθνών την πληροφορία που προβλέπεται στο άρθρο 34  παράγραφος 1α της σύμβασης.  Βρυξέλλες, 16 Δεκεμβρίου 1993.  Για το Συμβούλιο Ο Πρόεδρος R. URBAIN


title: Απόφαση (ΕΕ) 2015/2288 του Συμβουλίου, της 30ής Νοεμβρίου 2015, για τον καθορισμό των χρηματοδοτικών συνεισφορών που πρέπει να καταβάλουν τα κράτη μέλη για τη χρηματοδότηση του Ευρωπαϊκού Ταμείου Ανάπτυξης, συμπεριλαμβανομένων του ανώτατου ορίου για το 2017, του ποσού για το 2016, της πρώτης δόσης για το 2016 και ενδεικτικής και μη δεσμευτικής πρόβλεψης για τα αναμενόμενα ετήσια ποσά των ετών 2018 και 2019

text:
               9.12.2015

               EL

               Επίσημη Εφημερίδα της Ευρωπαϊκής Ένωσης

               L 323/8

         ΑΠΌΦΑΣΗ (ΕΕ) 2015/2288 ΤΟΥ ΣΥΜΒΟΥΛΊΟΥ
   της 30ής Νοεμβρίου 2015
   για τον καθορισμό των χρηματοδοτικών συνεισφορών που πρέπει να καταβάλουν τα κράτη μέλη για τη χρηματοδότηση του Ευρωπαϊκού Ταμείου Ανάπτυξης, συμπεριλαμβανομένων του ανώτατου ορίου για το 2017, του ποσού για το 2016, της πρώτης δόσης για το 2016 και ενδεικτικής και μη δεσμευτικής πρόβλεψης για τα αναμενόμενα ετήσια ποσά των ετών 2018 και 2019
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση και τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την εσωτερική συμφωνία μεταξύ των αντιπροσώπων των κυβερνήσεων των κρατών μελών της Ευρωπαϊκής Ένωσης, συνελθόντων στο πλαίσιο του Συμβουλίου, για τη χρηματοδότηση των ενισχύσεων της Ευρωπαϊκής Ένωσης βάσει του πολυετούς χρηματοδοτικού πλαισίου για την περίοδο 2014-2020 δυνάμει της συμφωνίας εταιρικής σχέσης ΑΚΕ-ΕΕ, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη όπου ισχύουν οι διατάξεις του τέταρτου μέρους της Συνθήκης για τη λειτουργία της Ευρωπαϊκής Ένωσης (1) («εσωτερική συμφωνία»), και ιδίως το άρθρο 7,
   Έχοντας υπόψη τον κανονισμό (ΕΕ) 2015/323 του Συμβουλίου, της 2ας Μαρτίου 2015, για τον δημοσιονομικό κανονισμό που εφαρμόζεται στο 11ο Ευρωπαϊκό Ταμείο Ανάπτυξης (2) («ο δημοσιονομικός κανονισμός του 11ου ΕΤΑ»), και ιδίως το άρθρο 21 παράγραφος 2,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Σύμφωνα με τη διαδικασία που προβλέπεται στα άρθρα 21 έως 24 του δημοσιονομικού κανονισμού του 11ου ΕΤΑ, η Επιτροπή υποβάλλει πρόταση στην οποία καθορίζονται το ανώτατο όριο του ετήσιου ποσού της συνεισφοράς των κρατών μελών για το 2017, το ποσό της συνεισφοράς για το 2016, το ποσό της πρώτης δόσης της συνεισφοράς για το 2016 και ενδεικτική και μη δεσμευτική πρόβλεψη για τις συνεισφορές για το 2018 και το 2019.

               (2)

               Σύμφωνα με το άρθρο 52 του δημοσιονομικού κανονισμού του 11ου ΕΤΑ, η Ευρωπαϊκή Τράπεζα Επενδύσεων (ΕΤΕπ) ανακοίνωσε στην Επιτροπή τις ενημερωμένες προβλέψεις της για τις αναλήψεις υποχρεώσεων και τις πληρωμές για τα μέσα που τελούν υπό τη διαχείρισή της.

               (3)

               Το άρθρο 22 παράγραφος 1 του δημοσιονομικού κανονισμού του 11ου ΕΤΑ ορίζει ότι στο πλαίσιο των προσκλήσεων συνεισφορών απορροφώνται αρχικά τα ποσά που προβλέπονταν για τα προηγούμενα ΕΤΑ. Συνεπώς, πρέπει να γίνει πρόσκληση για ποσά του 10ου ΕΤΑ.

               (4)

               Στις 10 Νοεμβρίου 2014 το Συμβούλιο εξέδωσε απόφαση ορίζοντας το ανώτατο όριο του ετήσιου ποσού των συνεισφορών των κρατών μελών στο ΕΤΑ για το 2016 σε 3 350 000 000 EUR για την Επιτροπή και σε 250 000 000 EUR για την ΕΤΕπ.

               (5)

               Σύμφωνα με το άρθρο 1 δεύτερο εδάφιο της απόφασης 2013/759/EΕ του Συμβουλίου (3), τα μερίδια των συνεισφορών των κρατών μελών που αναφέρονται στο άρθρο 1 παράγραφος 2 στοιχείο α) της εσωτερικής συμφωνίας του 8ου, 9ου και 10ου ΕΤΑ μειώνονται αναλόγως, μετά την έναρξη ισχύος της εσωτερικής συμφωνίας του 11ου ΕΤΑ. Η μείωση θα έχει αντίκτυπο στις συνεισφορές των κρατών μελών για το 2015, το 2016 και το 2017 σύμφωνα με τη δυνατότητα προσαρμογής που επέλεξε κάθε κράτος μέλος,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το ανώτατο όριο του ετήσιου ποσού των συνεισφορών των κρατών μελών στο ΕΤΑ για το 2017 καθορίζεται με την παρούσα απόφαση σε 3 850 000 000 EUR για την Επιτροπή και σε 150 000 000 EUR για την ΕΤΕπ.
   Άρθρο 2
   Το ετήσιο ποσό των συνεισφορών των κρατών μελών στο ΕΤΑ για το 2016 ανέρχεται σε 3 600 000 000 EUR. Κατανέμεται σε 3 450 000 000 EUR για την Επιτροπή και σε 150 000 000 EUR για την ΕΤΕπ.
   Άρθρο 3
   Οι μεμονωμένες συνεισφορές προς το ΕΤΑ που πρέπει να καταβληθούν από τα κράτη μέλη στην Επιτροπή και την ΕΤΕπ ως πρώτη δόση για το 2016 καθορίζονται στο παράρτημα της παρούσας απόφασης.
   Οι πληρωμές των εν λόγω συνεισφορών μπορούν να συνδυαστούν με προσαρμογές κατά την εφαρμογή της αφαίρεσης των κεφαλαίων που έχουν δεσμευθεί δυνάμει της απόφασης 2013/759/ΕΕ, μετά από σχέδιο προσαρμογής που κοινοποιείται από κάθε κράτος μέλος στην Επιτροπή κατά την έγκριση της τρίτης δόσης για το 2015.
   Άρθρο 4
   Η ενδεικτική πρόβλεψη για το αναμενόμενο ετήσιο ποσό των συνεισφορών για το 2018 καθορίζεται σε 4 150 000 000 EUR για την Επιτροπή και σε 250 000 000 EUR για την ΕΤΕπ, και εκείνο για το 2019 σε 4 150 000 000 EUR για την Επιτροπή και σε 300 000 000 EUR για την ΕΤΕπ.
   Άρθρο 5
   Η παρούσα απόφαση αρχίζει να ισχύει την ημερομηνία της έκδοσής της.

      Βρυξέλλες, 30 Νοεμβρίου 2015.

            Για το Συμβούλιο

            Ο Πρόεδρος

         É. SCHNEIDER

      (1)  ΕΕ L 210 της 6.8.2013, σ. 1.

      (2)  ΕΕ L 58 της 3.3.2015, σ. 17.

      (3)  Απόφαση 2013/759/ΕΕ του Συμβουλίου, της 12ης Δεκεμβρίου 2013, σχετικά με τα μεταβατικά μέτρα διαχείρισης του ΕΤΑ από την 1η Ιανουαρίου 2014 μέχρι την έναρξη ισχύος του 11ου Ευρωπαϊκού Ταμείου Ανάπτυξης (ΕΕ L 335 της 14.12.2013, σ. 48).

      ΠΑΡΑΡΤΗΜΑ

                  ΚΡΑΤΗ ΜΕΛΗ

                  Κλείδα 10ου ΕΤΑ %

                  1η δόση 2016

                  καταβλ. στην ΕΤΕπ 10ο ΕΤΑ

                  καταβλ. στην Επιτροπή 10ο ΕΤΑ

                  Σύνολο

                  ΑΥΣΤΡΙΑ

                  2,41

                  0,00

                  42 175 000,00

                  42 175 000,00

                  ΒΕΛΓΙΟ

                  3,53

                  0,00

                  61 775 000,00

                  61 775 000,00

                  ΒΟΥΛΓΑΡΙΑ

                  0,14

                  0,00

                  2 450 000,00

                  2 450 000,00

                  ΚΥΠΡΟΣ

                  0,09

                  0,00

                  1 575 000,00

                  1 575 000,00

                  ΤΣΕΧΙΚΗ ΔΗΜΟΚΡΑΤΙΑ

                  0,51

                  0,00

                  8 925 000,00

                  8 925 000,00

                  ΔΑΝΙΑ

                  2,00

                  0,00

                  35 000 000,00

                  35 000 000,00

                  ΕΣΘΟΝΙΑ

                  0,05

                  0,00

                  875 000,00

                  875 000,00

                  ΦΙΝΛΑΝΔΙΑ

                  1,47

                  0,00

                  25 725 000,00

                  25 725 000,00

                  ΓΑΛΛΙΑ

                  19,55

                  0,00

                  342 125 000,00

                  342 125 000,00

                  ΓΕΡΜΑΝΙΑ

                  20,50

                  0,00

                  358 750 000,00

                  358 750 000,00

                  ΕΛΛΑΔΑ

                  1,47

                  0,00

                  25 725 000,00

                  25 725 000,00

                  ΟΥΓΓΑΡΙΑ

                  0,55

                  0,00

                  9 625 000,00

                  9 625 000,00

                  ΙΡΛΑΝΔΙΑ

                  0,91

                  0,00

                  15 925 000,00

                  15 925 000,00

                  ΙΤΑΛΙΑ

                  12,86

                  0,00

                  225 050 000,00

                  225 050 000,00

                  ΛΕΤΟΝΙΑ

                  0,07

                  0,00

                  1 225 000,00

                  1 225 000,00

                  ΛΙΘΟΥΑΝΙΑ

                  0,12

                  0,00

                  2 100 000,00

                  2 100 000,00

                  ΛΟΥΞΕΜΒΟΥΡΓΟ

                  0,27

                  0,00

                  4 725 000,00

                  4 725 000,00

                  ΜΑΛΤΑ

                  0,03

                  0,00

                  525 000,00

                  525 000,00

                  ΚΑΤΩ ΧΩΡΕΣ

                  4,85

                  0,00

                  84 875 000,00

                  84 875 000,00

                  ΠΟΛΩΝΙΑ

                  1,30

                  0,00

                  22 750 000,00

                  22 750 000,00

                  ΠΟΡΤΟΓΑΛΙΑ

                  1,15

                  0,00

                  20 125 000,00

                  20 125 000,00

                  ΡΟΥΜΑΝΙΑ

                  0,37

                  0,00

                  6 475 000,00

                  6 475 000,00

                  ΣΛΟΒΑΚΙΑ

                  0,21

                  0,00

                  3 675 000,00

                  3 675 000,00

                  ΣΛΟΒΕΝΙΑ

                  0,18

                  0,00

                  3 150 000,00

                  3 150 000,00

                  ΙΣΠΑΝΙΑ

                  7,85

                  0,00

                  137 375 000,00

                  137 375 000,00

                  ΣΟΥΗΔΙΑ

                  2,74

                  0,00

                  47 950 000,00

                  47 950 000,00

                  ΗΝΩΜΕΝΟ ΒΑΣΙΛΕΙΟ

                  14,82

                  0,00

                  259 350 000,00

                  259 350 000,00

                  ΣΥΝΟΛΟ ΕΕ-27

                  100,00

                  0,00

                  1 750 000 000,00

                  1 750 000 000,00


Avis juridique important

|

31997D1400

Απόφαση 1400/97/ΕΚ του Ευρωπαϊκού Κοινοβουλίου και του Συμβουλίου της 30ής Ιουνίου 1997 για τη θέσπιση κοινοτικού προγράμματος δράσης σχετικά με την παρακολούθηση της υγείας στο πλαίσιο της δράσης στον τομέα της δημόσιας υγείας (1997-2001)

Επίσημη Εφημερίδα αριθ. L 193 της 22/07/1997 σ. 0001 - 0010

ΑΠΟΦΑΣΗ 1400/97/ΕΚ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ της 30ής Ιουνίου 1997 για τη θέσπιση κοινοτικού προγράμματος δράσης σχετικά με την παρακολούθηση της υγείας στο πλαίσιο της δράσης στον τομέα της δημόσιας υγείας (1997-2001)ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 129,την πρόταση της Επιτροπής (1),τη γνώμη της Οικονομικής και Κοινωνικής Επιτροπής (2),τη γνώμη της Επιτροπής των Περιφερειών (3),Αποφασίζοντας με τη διαδικασία του άρθρου 189 Β της συνθήκης (4) υπό το πρίσμα του κοινού σχεδίου που ενέκρινε η Επιτροπή Συνδιαλλαγής στις 16 Απριλίου 1997,Εκτιμώντας:(1) ότι, σύμφωνα με το άρθρο 3 στοιχείο ξ) της συνθήκης, η δράση της Κοινότητας περιλαμβάνει συμβολή στην επίτευξη υψηλού επιπέδου προστασίας της υγείας 7 ότι το άρθρο 129 της συνθήκης προβλέπει ρητά μια κοινοτική αρμοδιότητα στον τομέα αυτό μέσω της συμβολής της Κοινότητας, με την ενθάρρυνση της συνεργασίας μεταξύ των κρατών μελών και, εάν αυτό απαιτείται, με την υποστήριξη της δράσης τους 7(2) ότι το Συμβούλιο, στο ψήφισμά του της 27ης Μαΐου 1993 σχετικά με τη μελλοντική δράση στον τομέα της δημόσιας υγείας (5), έκρινε ότι η βελτίωση της συλλογής, της ανάλυσης και της κυκλοφορίας των σχετικών με ητν υγεία στοιχείων, καθώς και της ποιότητας και της συγκρισιμότητας των διαθέσιμων στοιχείων, είναι ουσιαστική για την κατάρτιση των μελλοντικών προγραμμάτων 7(3) ότι το Ευρωπαϊκό Κοινοβούλιο, στο ψήφισμά του σχετικά με την πολιτική για τη δημόσια υγεία μετά το Μάαστριχτ (6), τόνισε τη σημασία του να υπάρχει επαρκής και κατάλληλη ενημέρωση ως βάση για το σχεδιασμό κοινοτικών δράσεων στον τομέα της δημόσιας υγείας 7 ότι το Ευρωπαϊκό Κοινοβούλιο κάλεσε την Επιτροπή να συγκεντρώσει και να εξετάσει τα δεδομένα για την υγεία που αφορούν τα κράτη μέλη προκειμένου να αξιολογήσει τις επιπτώσεις των πολιτικών στον τομέα της δημόσιας υγείας όσον αφορά την υγεία στην Κοινότητα 7(4) ότι θα ήταν σκόπιμο να εξετασθεί η σκοπιμότητα κατάρτισης μόνιμου μηχανισμού για την παρακολούθηση και την αξιολόγηση των δεδομένων δεικτών υγείας της Ευρωπαϊκής Κοινότητας 7(5) ότι η Επιτροπή, στην ανακοίνωσή της της 24ης Νοεμβρίου 1993 σχετικά με το πλαίσιο δράσης στον τομέα της δημόσιας υγείας, έκρινε ότι η προϋπόθεση για τη δημιουργία πλαισίου για την υποστήριξη των πολιτικών και προγραμμάτων των κρατών μελών είναι η εντατική συνεργασία όσον αφορά την τυποποίηση και συλλογή συγκρίσιμων/συμβατών δεδομένων για την υγεία και η προώθηση συστημάτων παρακολούθησης 7 ότι ο τομέας της παρακολούθησης της υγείας συμπεριλαμβανομένων των δεδομένων και δεικτών υγείας, έχει επιλεγεί ως τομέας προτεραιότητας για τη διατύπωση προτάσεων όσον αφορά πολυετή κοινοτικά προγράμματα στον τομέα της δημόσιας υγείας 7(6) ότι, στο ψήφισμά του της 2ας Ιουνίου 1994 σχετικά με το πλαίσιο κοινοτικής δράσης στον τομέα της δημόσιας υγείας (7), το Συμβούλιο ανέφερε ότι θα πρέπει να δοθεί προτεραιότητα στη συλλογή υγειονομικών στοιχείων και κάλεσε την Επιτροπή να υποβάλει σχετικές προτάσεις 7 ότι το Συμβούλιο έκρινε πως τα στοιχεία και οι δείκτες που χρησιμοποιούνται θα πρέπει να περιλαμβάνουν μέτρα τα οποία έχουν σχέση με την ποιότητα ζωής του πληθυσμού, ακριβείς εκτιμήσεις των υγειονομικών αναγκών, εκτίμηση των θανάτων που μπορούν να αποφευχθούν χάρη στην πρόληψη των ασθενειών, τους κοινωνικοοικονομικούς παράγοντες όσον αφορά την υγεία στις διάφορες ομάδες πληθυσμού καθώς και, εφόσον τα κράτη μέλη το κρίνουν αναγκαίο, στην υγειονομική βοήθεια, ιατρικές πρακτικές και την επίδραση των μεταρρυθμίσεων 7(7) ότι η παρακολούθηση της υγείας σε κοινοτικό επίπεδο είναι ζωτικής σημασίας για τον προγραμματισμό, την παρακολούθηση και την αξιολόγηση των κοινοτικών δράσεων στον τομέα της δημόσιας υγείας και για την παρακολούθηση και αξιολόγηση της επίδρασης που έχουν στην υγεία οι άλλες κοινοτικές πολιτικές 7(8) ότι θα είναι δυνατό, με βάση ιδίως τη γνώση των δεδομένων σχετικά με τη δημόσια υγεία στην Ευρώπη, που θα ληφθούν χάρη στην εγκαθίδρυση ενός κοινοτικού συστήματος παρακολούθησης της δημόσιας υγείας, να παρακολουθείται η εξέλιξη της δημόσιας υγείας και να καθορίζονται προτεραιότητες και στόχοι στον τομέα της δημόσιας υγείας 7(9) ότι, κατά την έννοια της παρούσας απόφασης, η παρακολούθηση της υγείας περιλαμβάνει την καθιέρωση κοινοτικών δεικτών υγείας, τη συλλογή, διάδοση και ανάλυση των κοινοτικών δεδομένων και δεικτών υγείας 7(10) ότι, στην απόφαση 93/464/ΕΟΚ του Συμβουλίου, της 22ας Ιουλίου 1993, σχετικά με το πρόγραμμα πλαίσιο για τις δράσεις προτεραιότητας στον τομέα της στατιστικής πληροφόρησης (1993-1997) (8), το Συμβούλιο προσδιόρισε, στο κεφάλαιο «υγεία και ασφάλεια», ότι η ανάλυση της θνησιμότητας και της νοσηρότητας ανά αίτιο αποτελεί έναν από τους τομείς στον οποίο πρέπει να αναληφθούν δράσεις προτεραιότητας με βάση τα τομεακά προγράμματα για την κοινωνική πολιτική, την οικονομική και κοινωνική συνοχή και την προστασία των καταναλωτών 7(11) ότι, στην απόφαση 94/913/ΕΚ του Συμβουλίου, της 15ης Δεκεμβρίου 1994, για τη θέσπιση ειδικού προγράμματος έρευνας και τεχνολογικής ανάπτυξης, συμπεριλανομένης της επίδειξης, στον τομέα της βιοϊατρικής και της υγείας (1994-1998) (9), το Συμβούλιο καθόρισε ως ειδική ερευνητική δράση το συντονισμό και τη σύγκριση των ευρωπαϊκών βάσεων δεδομένων στον τομέα της υγείας, συμπεριλαμβανομένων των δεδομένων για τη διατροφή, που προέρχονται από τα διάφορα κράτη μέλη, και ότι αυτό έχει ληφθεί υπόψη στο σχετικό ερευνητικό πρόγραμμα 7(12) ότι η παρακολούθηση της υγείας, σε κοινοτικό επίπεδο, θα πρέπει να καθιστά δυνατή την πραγματοποίηση μετρήσεων όσον αφορά την κατάσταση, τις τάσεις και τους καθοριστικούς παράγοντες της υγείας, να διευκολύνει τον προγραμματισμό, την παρακολούθηση και την αξιολόγηση των κοινοτικών προγραμμάτων και δράσεων και να παρέχει στα κράτη μέλη χρήσιμες υγειονομικές πληροφορίες για την κατάρτιση και την αξιολόγηση των πολιτικών τους στον τομέα της υγείας 7(13) ότι, προκειμένου να υπάρξει πλήρης ανταπόκριση στις απαιτήσεις και τις προσδοκίες στον τομέα αυτό, πρέπει να καθιερωθεί ένα κοινοτικό σύστημα παρακολούθησης της υγείας που να περιλαμβάνει τον καθορισμό δεικτών υγείας, τη συλλογή των δεδομένων, ιδιαίτερα εκείνων που απαιτούνται για να καταρτιστούν τελικά συγκρίσιμοι δείκτες υγείας, τη δημιουργία ενός δικτύου διαβίβασης και διανομής των δεδομένων και δεικτών υγείας και τη συγκρότηση μιας δυνατότητας ανάλυσης και διάδοσης των υγειονομικών πληροφοριών 7(14) ότι οι διαθέσιμες επιλογές και δυνατότητες για την εγκαθίδρυση των διαφόρων μερών ενός κοινοτικού συστήματος παρακολούθησης της υγείας, συμπεριλαμβανομένων εκείνων που αφορούν την ενίσχυση των υφισταμένων μηχανισμών, ενδείκνυται να εξετασθούν προσεκτικά σε σχέση με το επιθυμητό αποτέλεσμα, την ευελιξία και τη σχέση κόστους/ωφελειών 7 ότι χρειάζεται ένα ευέλικτο σύστημα που να μπορεί να ενσωματώνει στοιχεία που έχουν ήδη θεωρηθεί αξιόπιστα, και να προσαρμόζεται στις νέες ανάγκες και σε άλλες προτεραιότητες 7 ότι ένα τέτοιο σύστημα θα πρέπει να περιλαμβάνει το συνολικό καθορισμό κοινοτικών δεικτών υγείας και τη συλλογή των αναγκαίων δεδομένων για τη θέσπιση των δεικτών αυτών 7(15) ότι τα κοινοτικά δεδομένα και δείκτες υγείας θα πρέπει να συνάγονται από ευρωπαϊκά δεδομένα και δείκτες που ήδη υπάρχουν, όπως αυτά που τηρούν τα κράτη μέλη ή/και διαβιβάζονται από αυτά στους διεθνείς οργανισμούς, ούτως ώστε να αποφεύγονται οι αλληλεπικαλύψεις 7(16) ότι η κατάσταση σχετικά με τη συλλογή των δεδομένων ποικίλλει από το ένα κράτος μέλος στο άλλο 7 ότι η Κοινότητα δύναται να παρέχει στήριξη για τις δράσεις των κρατών μελών, συμπεριλαμβανομένων όσων αφορούν τη συλλογή δεδομένων στα πλαίσια κοινοτικού συστήματος παρακολούθησης της υγείας, εφόσον από την εν λόγω στήριξη προκύπτει προστιθέμενη αξία για την Κοινότητα 7(17) ότι ένα κοινοτικό σύστημα παρακολούθησης της υγείας θα μπορούσε να επωφεληθεί από τη δημιουργία ενός τηλεματικού δικτύου για τη συλλογή και διανομή των κοινοτικών δεδομένων και δεικτών υγείας 7(18) ότι το κοινοτικό σύστημα παρακολούθησης της υγείας θα πρέπει να είναι σε θέση να παρέχει δεδομένα για την κατάρτιση τακτικών εκθέσεων σχετικά με την κατάσταση όσον αφορά την υγεία στην Κοινότητα και αναλύσει των υγειονομικών τάσεων και προβλημάτων, και να συμβάλλει στην παραγωγή και διάδοση των υγειονομικών πληροφοριών 7(19) ότι απαραίτητη προϋπόθεση για τη δημιουργία ενός συστήματος παρακολούθησης της υγείας στην Κοινότητα είναι η τήρηση των διατάξεων στον τομέα της προστασίας των δεδομένων, συμπεριλαμβανομένης της καθιέρωσης μηχανισμών που θα εξασφαλίζουν την εμπιστευτικότητα και την ασφάλειά τους, όπως οι διατάξεις της οδηγίας 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (10), καθώς και οι διατάξεις του κανονισμού (Ευρατόμ, ΕΟΚ) αριθ. 1588/90 του Συμβουλίου, της 11ης Ιουνίου 1990, σχετικά με τη διαβίβαση στη Στατιστική Υπηρεσία των Ευρωπαϊκών Κοινοτήτων πληροφοριών που καλύπτονται από το στατιστικό απόρρητο (11) 7(20) ότι, στο πλαίσιο της δράσης στον τομέα της δημόσιας υγείας, πρέπει να ξεκινήσει ένα πολυετές πρόγραμμα, ώστε να δοθεί η δυνατότητα να συγκροτηθεί το μελλοντικό κοινοτικό σύστημα παρακολούθησης της υγείας και οι αναγκαίοι μηχανισμοί για την αξιολόγησή του 7(21) ότι, σύμφωνα με την αρχή της επικουρικότητας, οι δράσεις στους τομείς που δεν εμπίπτουν στην αποκλειστική αρμοδιότητα της Κοινότητας, όπως είναι η παρακολούθηση της υγείας, δεν μπορούν να αναλαμβάνονται από την Κοινότητα παρά μόνο όταν, λόγω του εύρους ή των αποτελεσμάτων τους, μπορούν να πραγματοποιηθούν καλύτερα σε κοινοτικό επίπεδο 7(22) ότι οι πολιτικές και τα προγράμματα που καταρτίζονται και εφαρμόζονται σε κοινοτικό επίπεδο, ιδίως στο πλαίσιο της δράσης στον τομέα της δημόσιας υγείας, θα πρέπει να είναι συμβατά με τους στόχους και τους σκοπούς της κοινοτικής δρασης στον τομέα της παρακολούθησης της υγείας 7 ότι η εφαρμογή των κοινοτικών δράσεων για την παρακολούθηση της υγείας πρέπει να λαμβάνει υπόψη τις συναφείς ερευνητικές δραστηριότητες βάσει του κοινοτικού προγράμματος πλαισίου για την έρευνα και την τεχνολογική ανάπτυξη 7 ότι τα σχέδια για τις εφαρμογές της τηλεματικής στον τομέα της υγείας στα πλαίσια του κοινοτικού προγράμματος Ε& TA πρέπει να είναι συντονισμένα με τις κοινοτικές δράσεις για την παρακολούθηση της υγείας ότι οι δράσεις βάσει του κοινοτικού προγράμματος-πλαισίου για τη στατιστική πληροφόρηση, τα κοινοτικά σχέδια στον τομέα της τηλεματικής ανταλλαγής στοιχείων μεταξύ δημόσιων διοικήσεων (IDA) και τα σχέδια της ομάδας των 7 για την υγεία θα πρέπει να είναι στενά συντονισμένα με την εφαρμογή των κοινοτικών δράσεων για την παρακολούθηση της υγείας 7 ότι θα πρέπει να ληφθεί υπόψη το έργο που έχουν αναλάβει οι ειδικευμένοι ευρωπαϊκοί οργανισμοί, όπως το Ευρωπαϊκό Κέντρο Παρακολούθησης των Ναρκωτικών και της Τοξικομανίας (OEDT) και ο Ευρωπαϊκός Οργανισμός Περιβάλλοντος 7(23) ότι θα πρέπει να ενισχυθεί η συνεργασία με τις αρμόδιες διεθνείς οργανώσεις, συμπεριλαμβανομένων της Παγκόσμιας Οργάνωσης Υγείας (ΠΟΥ) και του Οργανισμού Οικονομικής Συνεργασίας και Αναπτύξεως (ΟΟΣΑ), και τις τρίτες χώρες 7 ότι άλλοι φορείς, όπως οι μη κυβερνητικοί οργανισμοί, θα μπορούσαν να διαδραματίσουν κάποιο ρόλο 7(24) ότι, από λειτουργική άποψη, θα πρέπει να διασφαλιστούν και να αναπτυχθούν οι επενδύσεις που έγιναν κατά το παρελθόν όσον αφορά τόσο τη συγκρότηση κοινωνικών δικτύων όσο και τη συνεργασία με τους αρμόδιους διεθνείς οργανισμούς στον τομέα αυτό 7(25) ότι επιβάλλεται η Επιτροπή να εξασφαλίσει την εφαρμογή του παρόντος προγράμματος σε στενή συνεργασία με τα κράτη μέλη 7(26) ότι, στις 20 Δεκεμβρίου 1994, συνήφθη ένα modus vivendi (12) μεταξύ του Ευρωπαϊκού Κοινοβουλίου, του Συμβουλίου και της Επιτροπής ως προς τα εκτελεστικά μέτρα που θα ισχύουν για όσες πράξεις εκδίδονται σύμφωνα με τη διαδικασία του άρθρου 189 Β της συνθήκης 7(27) ότι, επί του παρόντος, τα δεδομένα δεν είναι επαρκώς συγκρίσιμα και ότι θα πρέπει να αποφευχθούν οι περιττές αλληλεπικαλύψεις, με την από κοινού διαμόρφωση ορισμών, μεθόδων, κριτηρίων και τεχνικών σύγκρισης και μετατροπής, καθώς και με την εκπόνηση κατάλληλων μέσων συλλογής στοιχείων, όπως έρευνες, ερωτηματολόγια ή τμήματά τους, και με προδιαγραφές του περιεχομένου των υγειονομικών πληροφοριών, που θα διανέμονται, ιδίως μέσω τηλεματικού δικτύου 7(28) ότι, για να αυξηθεί η αξία και η απήχηση του παρόντος προγράμματος, θα πρέπει να γίνεται συνεχής αξιολόγηση των δράσεων που αναλαμβάνονται, ιδίως όσον αφορά την αποτελεσματικότητά τους και την επίτευξη των στόχων, τόσο σε εθνικό όσο και σε κοινοτικό επίπεδο και, εφόσον χρειάζεται, να γίνονται οι αναγκαίες προσαρμογές 7(29) ότι η παρούσα απόφαση καθορίζει, για τη συνολική διάρκεια του παρόντος προγράμματος, χρηματοδοτικό πλαίσιο που αποτελεί την προνομιακή αναφορά, κατά την έννοια του σημείου 1 της δήλωσης του Ευρωπαϊκού Κοινοβουλίου, του Συμβουλίου και της Επιτροπής, της 6ης Μαρτίου 1995 (13), για την αρμόδια επί του προϋπολογισμού αρχή, στο πλαίσιο της ετήσιας διαδικασίας του προϋπολογισμού 7(30) ότι το παρόν πρόγραμμα πρέπει να είναι πενταετούς διάρκειας, προκειμένου να δοθεί επαρκής χρόνος για την υλοποίηση των δράσεων προς επίτευξη των επιδιωκόμενων στόχων,ΑΠΟΦΑΣΙΖΟΥΝ:Άρθρο 1 Θέσπιση του προγράμματος 1. Θεσπίζεται κοινοτικό πρόγραμμα δράσης στον τομέα της παρακολούθησης της υγείας, εφεξής αποκαλούμενο «παρόν πρόγραμμα», για την περίοδο από 1ης Ιανουαρίου 1997 μέχρι 31 Δεκεμβρίου 2001, εντός του πλαισίου της δράσης στον τομέα της δημόσιας υγείας.2. Στόχος του παρόντος προγράμματος είναι να συμβάλει στη δημιουργία κοινοτικού συστήματος παρακολούθησης της υγείας που θα επιτρέπει:α) την πραγματοποίηση μετρήσεων όσον αφορά την κατάσταση, τις τάσεις και τους καθοριστικούς παράγοντες της υγείας στο σύνολο της Κοινότητας 7β) τη διευκόλυνση του προγραμματισμού, της παρακολούθησης και αξιολόγησης των κοινοτικών προγραμμάτων και δράσεων καιγ) την παροχή στα κράτη μέλη κατάλληλων υγειονομικών πληροφοριών που θα επιτρέπουν συγκρίσεις και στήριξη των εθνικών πολιτικών υγείας,ενθαρρύνοντας τη συνεργασία μεταξύ των κρατών μελών και, εάν απαιτείται, υποστηρίζοντας τη δράση τους, προωθώντας το συντονισμό των πολιτικών και των προγραμμάτων τους στον τομέα αυτό, και ευνοώντας τη συνεργασία με τις τρίτες χώρες και τους αρμόδιους διεθνείς οργανισμούς.3. Οι δράσεις που πρέπει να αναληφθούν στο πλαίσιο του παρόντος προγράμματος και οι επιμέρους στόχοι τους εκτίθενται στο παράρτημα Ι, στα ακόλουθα κεφάλαια:Α. Καθορισμός κοινοτικών δεικτών υγείας.Β. Συγκρότηση κοινοτικού δικτύου διανομής των δεδομένων για την υγεία.Γ. Αναλύσεις και εκθέσεις.Στο παράρτημα ΙΙ περιέχεται ένας μη εξαντλητικός κατάλογος των τομέων στους οποίους θα μπορούσαν να καθοριστούν δείκτες υγείας.Άρθρο 2 Εφαρμογή 1. Η Επιτροπή διασφαλίζει, σε στενή συνεργασία με τα κράτη μέλη, την εκτέλεση των δράσεων που εκτίθενται στο παράρτημα Ι, σύμφωνα με το άρθρο 5.2. Η Επιτροπή συνεργάζεται με τα ιδρύματα και τις οργανώσεις που ασχολούνται ενεργά με την παρακολούθηση της υγείας.Άρθρο 3 Προϋπολογισμός 1. Το χρηματοδοτικό πλαίσιο για την εκτέλεση του παρόντος προγράμματος, για την περίοδο που αναφέρεται στο άρθρο 1, ανέρχεται σε 13,8 εκατομμύρια Ecu.2. Οι ετήσιες πιστώσεις εγκρίνονται από την αρμόδια επί του προοϋπολογισμού αρχή εντός των ορίων των δημοσιονομικών προοπτικών.Άρθρο 4 Συνοχή και συμπληρωματικότητα Η Επιτροπή μεριμνά για τη συνοχή και τη συμπληρωματικότητα μεταξύ των εφαρμοστέων στο πλαίσιο του παρόντος προγράμματος δράσεων και των άλλων συναφών κοινοτικών προγραμμάτων και πρωτοβουλιών, τόσο εκείνων που εμπίπτουν στα πλαίσια της δράσης στον τομέα της δημόσιας υγείας όσο και, ειδικότερα, του προγράμματος-πλαίσιου στον τομέα της στατιστικής πληροφόρησης, των σχεδίων στον τομέα της τηλεματικής ανταλλαγής στοιχείων μεταξύ δημοσίων διοικήσεων και του προγράμματος-πλαισίου για την έρευνα και την τεχνολογική ανάπτυξη, και ιδίως των τηλεματικών του εφαρμογών.Άρθρο 5 Επιτροπή 1. Η Επιτροπή επικουρείται από μια επιτροπή, η οποία απαρτίζεται από δύο αντιπροσώπους τους οποίους διορίζει κάθε κράτος μέλος και της οποίας προεδρεύει ο αντιπρόσωπος της Επιτροπής.2. Ο αντιπρόσωπος της Επιτροπής υποβάλλει στην επιτροπή σχέδια μέτρων που αφορούν:α) τον εσωτερικό κανονισμό της επιτροπής,β) το ετήσιο πρόγραμμα εργασίας που καθορίζει τις προτεραιότητες δράσης,γ) τους τρόπους, τα κριτήρια και τις διαδικασίες για την επιλογή και χρηματοδότηση των σχεδίων στο πλαίσιο του παρόντος προγράμματος, συμπεριλαμβανομένων αυτών που συνεπάγονται συνεργασία με τους αρμόδιους διεθνείς οργανισμούς στον τομέα της δημόσιας υγείας και τη συμμετοχή των χωρών που αναφέρονται στο άρθρο 6 παράγραφος 2,δ) τη διαδικασία αξιολόγησης,ε) τους τρόπους διάδοσης και διαβίβασης των αποτελεσμάτων,στ) τους τρόπους συνεργασίας με τα ιδρύματα και τις οργανώσεις που αναφέρονται στο άρθρο 2 παράγραφος 2,ζ) τις εφαρμοστέες διατάξεις για την ανακοίνωση των δεδομένων καθώς και για τη μετατροπή τους και τις άλλες μεθόδους που χρησιμοποιούνται για να καταστούν συγκρίσιμα τα δεδομένα, ώστε να επιτυγχάνεται ο αναφερόμενος στο άρθρο 1 παράγραφος 2 στόχος,η) τις διατάξεις για τον καθορισμό και την επιλογή των δεικτών,θ) τις διατάξεις για τις αναγκαίες προδιαγραφές περιεχομένου προκειμένου να εξασφαλιστεί η συγκρότηση και η λειτουργία των δικτύων.Η επιτροπή διατυπώνει τη γνώμη της για τα σχέδια των προαναφερθέντων μέτρων μέσα σε προθεσμία που μπορεί να ορίσει ο πρόεδρος ανάλογα με τον επείγοντα χαρακτήρα του θέματος. Η γνώμη διατυπώνεται με την πλειοψηφία που προβλέπεται στο άρθρο 148 παράγραφος 2 της συνθήκης για την έκδοση των αποφάσεων που καλείται να λάβει το Συμβούλιο βάσει πρότασης της Επιτροπής. Κατά την ψηφοφορία στην επιτροπή, οι ψήφοι των αντιπροσώπων των κρατών μελών σταθμίζονται σύμφωνα με το προαναφερόμενο άρθρο. Ο πρόεδρος δεν λαμβάνει μέρος στην ψηφοφορία.Η Επιτροπή θεσπίζει μέτρα τα οποία μπορούν να εφαρμοστούν αμέσως. Εάν όμως τα μέτρα αυτά δεν είναι σύμφωνα με τη γνώμη που διατύπωσε η επιτροπή, τότε ανακοινώνονται αμέσως από την Επιτροπή στο Συμβούλιο. Στην περίπτωση αυτή:- η Επιτροπή αναβάλλει επί δύο μήνες από την ημερομηνία της ανακοίνωσης αυτής την εφαρμογή των μέτρων που αποφασίστηκαν από αυτή,- το Συμβούλιο μπορεί, με ειδική πλειοψηφία, να λάβει διαφορετική απόφαση μέσα στην προθεσμία που προβλέπεται στην πρώτη περίπτωση.3. Η Επιτροπή μπορεί, επιπλέον, να ζητήσει τη γνώμη της επιτροπής για οποιοδήποτε άλλο θέμα αφορά την εφαρμογή του παρόντος προγράμματος.Ο αντιπρόσωπος της Επιτροπής υποβάλλει στην εν λόγω επιτροπή σχέδιο των μέτρων που πρόκειται να ληφθούν. Η επιτροπή διατυπώνει τη γνώμη της για το σχέδιο αυτό μέσα σε προθεσμία που μπορεί να ορίσει ο πρόεδρος ανάλογα με τον επείγοντα χαρακτήρα του θέματος, και, αν χρειασθεί, προβαίνει σε ψηφοφορία.Η γνώμη καταχωρείται στα πρακτικά. Επιπλέον, κάθε κράτος μέλος έχει το δικαίωμα να ζητήσει να καταχωρηθεί η θέση του στα πρακτικά αυτά.Η Επιτροπή λαμβάνει ιδιαίτερα υπόψη τη γνώμη της επιτροπής και την ενημερώνει για τον τρόπο με τον οποίο έλαβε υπόψη τη γνώμη αυτή.4. Ο αντιπρόσωπος της Επιτροπής ενημερώνει τακτικά την επιτροπή:- για τις χορηγούμενες, στο πλαίσιο του παρόντος προγράμματος, χρηματοδοτικές συνεισφορές (ποσό, διάρκεια, κατανομή και δικαιούχοι),- προκειμένου να διασφαλίζονται οι αναφερόμενες στο άρθρο 4 συνοχή και συμπληρωματικότητα, για τις προτάσεις της Επιτροπής ή τις πρωτοβουλίες της Κοινότητας και την εφαρμογή προγραμμάτων στο πλαίσιο άλλων τομέων που σχετίζονται άμεσα με την επίτευξη των στόχων του παρόντος προγράμματος.Άρθρο 6 Διεθνής συνεργασία 1. Κατά την υλοποίηση του παρόντος προγράμματος, ενθαρρύνεται και εφαρμόζεται, σύμφωνα με τη διαδικασία του άρθρου 5, η συνεργασία με τις τρίτες χώρες και τους αρμόδιους για τη δημόσια υγεία διεθνείς οργανισμούς, ιδίως με την Παγκόσμια Οργάνωση Υγείας (ΠΟΥ), τον Οργανισμό Οικονομικής Συνεργασίας και Αναπτύξεως (ΟΟΣΑ) και τη Διεθνή Οργάνωση Εργασίας (ΔΟΕ), καθώς και με άλλους αρμόδιους οργανισμούς στον τομέα της παρακολούθησης της υγείας.2. Στο παρόν πρόγραμμα μπορούν να συμμετάσχουν οι συνδεδεμένες χώρες της Κεντρικής και Ανατολικής Ευρώπης (ΣΧΚΑΕ), υπό τους όρους τους οποίους καθορίζουν τα πρόσθετα πρωτόκολλα των συμφωνιών σύνδεσης που αφορούν τη συμμετοχή σε κοινοτικά προγράμματα και θα συναφθούν με τις χώρες αυτές. Στο πρόγραμμα μπορούν να συμμετάσχουν η Κύπρος και η Μάλτα βάσει συμπληρωματικών πιστώσεων, εφαρμοζομένων των ιδίων κανόνων με εκείνους που ισχύουν για τις χώρες της Ευρωπαϊκής Ζώνης Ελευθέρων Συναλλαγών (ΕΖΕΣ) και με διαδικασίες που θα συμφωνηθούν με τις εν λόγω χώρες.Άρθρο 7 Παρακολούθηση και αξιολόγηση 1. Η Επιτροπή, λαμβάνοντας υπόψη τους απολογισμούς τους οποίους καταρτίζουν τα κράτη μέλη και με τη συμμετοχή, εφόσον χρειάζεται, ανεξαρτήτων εμπειρογνωμόνων, προβαίνει στην αξιολόγηση των δράσεων που έχουν αναληφθεί.2. Η Επιτροπή υποβάλλει στο Ευρωπαϊκό Κοινοβούλιο και το Συμβούλιο προσωρινή έκθεση πριν από τις 30 Ιουνίου 2000 και τελική έκθεση κατά την ολοκλήρωση του προγράμματος, οπωσδήποτε δε πριν από τις 30 Ιουνίου 2003. Η Επιτροπή υποβάλλει στο Ευρωπαϊκό Κοινοβούλιο και στο Συμβούλιο μια ενδιάμεση έκθεση στα μέσα της εφαρμογής του παρόντος προγράμματος και μια τελική έκθεση κατά τη λήξη του. Ενσωματώνει στις εκθέσεις αυτές τις πληροφορίες σχετικά με την κοινοτική χρηματοδότηση στους διάφορους τομείς δράσης και σχετικά με τη συμπληρωματικότητα με τα άλλα προγράμματα και πρωτοβουλίες που αναφέρονται στο άρθρο 4, καθώς και τα αποτελέσματα της αναφερόμενης στην παράγραφο 1 αξιολόγησης. Διαβιβάζει επίσης τις εκθέσεις αυτές στην Οικονομική και Κοινωνική Επιτροπή και στην Επιτροπή των Περιφερειών.3. Με βάση την αξιολόγηση που αναφέρεται στην παράγραφο 1, η Επιτροπή μπορεί, ενδεχομένως, να υποβάλλει κατάλληλες προτάσεις για τη συνέχιση του παρόντος προγράμματος.Λουξεμβούργο, 30 Ιουνίου 1997.Για το Ευρωπαϊκό ΚοινοβούλιοΟ ΠρόεδροςJ. M. GIL-ROBLESΓια το ΣυμβούλιοΟ ΠρόεδροςA. NUIS(1) ΕΕ αριθ. C 338 της 16. 12. 1995, σ. 4, και ΕΕ αριθ. C 214 της 24. 7. 1996, σ. 6.(2) ΕΕ αριθ. C 174 της 17. 6. 1996, σ. 3.(3) ΕΕ αριθ. C 129 της 2. 5. 1996, σ. 50.(4) Γνώμη του Ευρωπαϊκού Κοινοβουλίου της 17ης Απριλίου 1996 (ΕΕ αριθ. C 141 της 13. 5. 1996, σ. 94), κοινή θέση του Συμβουλίου της 18ης Ιουνίου 1996 (ΕΕ αριθ. C 220 της 29. 7. 1996, σ. 36) και απόφαση του Ευρωπαϊκού Κοινοβουλίου της 23ης Οκτωβρίου 1996 (ΕΕ αριθ. C 347 της 18. 11. 1996, σ. 73). Απόφαση του Συμβουλίου της 5ης Ιουνίου 1997 και απόφαση του Ευρωπαϊκού Κοινοβουλίου της 10ης Ιουνίου 1997.(5) ΕΕ αριθ. C 174 της 25. 6. 1993, σ. 1.(6) ΕΕ αριθ. C 329 της 6. 12. 1993, σ. 375.(7) ΕΕ αριθ. C 165 της 17. 6. 1994, σ. 1.(8) ΕΕ αριθ. L 219 της 28. 8. 1993, σ. 1.(9) ΕΕ αριθ. L 361 της 31. 12. 1994, σ. 40.(10) ΕΕ αριθ. L 281 της 23. 11. 1995, σ. 31.(11) ΕΕ αριθ. L 151 της 15. 6. 1990, σ. 1. Κανονισμός όπως τροποποιήθηκε με την πράξη προσχώρησης του 1994.(12) ΕΕ αριθ. C 102 της 4. 4. 1996, σ. 1.(13) ΕΕ αριθ. C 102 της 4. 4. 1996, σ. 4.ΠΑΡΑΡΤΗΜΑ Ι ΕΙΔΙΚΟΙ ΣΤΟΧΟΙ ΚΑΙ ΔΡΑΣΕΙΣ Α. ΚΑΘΟΡΙΣΜΟΣ ΚΟΙΝΟΤΙΚΩΝ ΔΕΙΚΤΩΝ ΥΓΕΙΑΣ ΣτόχοςΝα καθοριστούν συγκρίσιμοι κοινοτικοί δείκτες υγείας με κριτική επανεξέταση των υφισταμένων δεδομένων και δεικτών υγείας, αναπτύσσοντας μεθοδολογίες για την απόκτηση συγκρίσιμων δεδομένων και δεικτών υγείας και αναπτύσσοντας κατάλληλες μεθόδους για τη συλλογή των προοδευτικώς συγκρίσιμων δεδομένων υγείας που απαιτούνται για τη θέσπιση των δεικτών αυτών.1. Προσδιορισμός, εξέταση και κριτική ανάλυση των υφισταμένων δεδομένων και δεικτών υγείας σε επίπεδο ευρωπαϊκό και σε επίπεδο κρατών μελών, βάσει των εγκύρων δεδομένων τους, προκειμένου να διακριβωθούν το ενδιαφέρον, η ποιότητα και ο βαθμός κάλυψης που παρουσιάζουν σε σχέση με τον καθορισμό κοινοτικών δεικτών υγείας.2. Προσδιορισμός συνόλου κοινοτικών δεικτών υγείας, συμπεριλαμβανομένου και ενός υποσυνόλου βασικών δεικτών για την παρακολούθηση των κοινοτικών προγραμμάτων και δράσεων στον τομέα της δημόσιας υγείας και ενός υποσυνόλου δευτερευόντων δεικτών για την παρακολούθηση των άλλων κοινοτικών πολιτικών, προγραμμάτων και δράσεων για την παροχή στα κράτη μέλη κοινών μέτρων για την πραγματοποίηση συγκρίσεων. Στο παράρτημα ΙΙ, περιλαμβάνεται μη εξαντλητικός κατάλογος των τομέων στους οποίους θα μπορούσαν να καθοριστούν δείκτες υγείας.3. Ανάπτυξη και υποστήριξη της συστηματικής συλλογής υγειονομικών δεδομένων τα οποία θα καταστούν συγκρίσιμα με την εκπόνηση λεξικών δεδομένων, τη διαμόρφωση κατάλληλων μεθόδων και κανόνων μετατροπών, και άλλες μεθόδους για την επίτευξη του στόχου που αναφέρεται στο άρθρο 1 παράγραφος 2.4. Συμβολή στη συλλογή συγκρίσιμων στοιχείων με την υποστήριξη της διενέργειας ερευνών, συμπεριλαμβανομένων κοινοτικών ερευνών χρήσιμων για την κατάρτιση κοινοτικών πολιτικών, ή δομοστοιχείων ή υποδειγμάτων ερωτηματολογίων που είναι εγκεκριμένα και μπορούν να χρησιμοποιηθούν στις υφιστάμενες έρευνες.5. Ενίσχυση της συνεργασίας με τους αρμόδιους διεθνείς οργανισμούς στον τομέα των κοινοτικών δεδομένων και δεικτών υγείας και των δικτύων ανταλλαγής δεδομένων για την υγεία που καλύπτουν συγκεκριμένους τομείς της δημόσιας υγείας, ώστε να ενισχυθεί η συγκρισιμότητα των δεδομένων.6. Ενθάρρυνση και υποστήριξη όσον αφορά την αξιολόγηση της σκοπιμότητας και της ανάλυσης κόστους αποδοτικότητας της συγκέντρωσης τυποποιημένων στατιστικών για τους υγειονομικούς πόρους με στόχο να ενταχθούν στο υπό καθιέρωση κοινοτικό σύστημα παρακολούθησης της υγείας.7. Υποστήριξη για τη συνέχιση της τρέχουσας μελέτης σκοπιμότητας όσον αφορά τη δυνατότητα δημιουργίας μόνιμου μηχανισμού επιφορτισμένου με την παρακολούθηση και την αξιολόγηση των δεδομένων και δεικτών υγείας στην Ευρωπαϊκή Κοινότητα.Β. ΣΥΓΚΡΟΤΗΣΗ ΚΟΙΝΟΤΙΚΟΥ ΔΙΚΤΥΟΥ ΔΙΑΝΟΜΗΣ ΤΩΝ ΔΕΔΟΜΕΝΩΝ ΓΙΑ ΤΗΝ ΥΓΕΙΑ ΣτόχοςΝα καταστεί δυνατή η συγκρότηση ενός αποτελεσματικού και φερέγγυου συστήματος μεταφοράς και διανομής των δεδομένων και δεικτών υγείας, χρησιμοποιώντας, ως κύριο μέσο, την τηλεματική ανταλλαγή δεδομένων.8. Ενθάρρυνση και υποστήριξη της συγκρότησης δικτύου μεταφοράς και διανομής των δεδομένων υγείας, κυρίως με την προσφυγή σε ανταλλαγές μέσω τηλεματικής και σε ένα σύστημα καταμερισμένων βάσεων δεδομένων, ιδίως με τον καθορισμό προδιαγραφών για δεδομένα και διαδικασιών εφαρμοστέων στην πρόσβαση, την αναζήτηση, την εμπιστευτικότητα και την ασφάλεια των διάφορων τύπων πληροφοριών που θα περιλαμβάνονται στο σύστημα.Γ. ΑΝΑΛΥΣΕΙΣ ΚΑΙ ΕΚΘΕΣΕΙΣ ΣτόχοςΝα διαμορφωθούν οι αναγκαίες μέθοδοι και εργαλεία για τις αναλύσεις και τις εκθέσεις, και να υποστηριχθούν οι αναλύσεις και οι εκθέσεις για την κατάσταση, τις τάσεις, τους καθοριστικούς παράγοντες της υγείας και την επίδραση των πολιτικών στην υγεία.9. Ενθάρρυνση και υποστήριξη της ικανότητας για διενέργεια αναλύσεων, με ενίσχυση των υφισταμένων δυνατοτήτων, καθώς και της ικανότητας που επιτρέπει τη μελέτη της σκοπιμότητας τυχόν νέων δομών, συγκριτικών και προληπτικών μεθόδων και μέσων, την επαλήθευση των υποθέσεων, τη δοκιμή των μοντέλων και την αξιολόγηση των σεναρίων και των αποτελεσμάτων στον τομέα της υγείας.10. Υποστήριξη για την ανάλυση της επίδρασης των κοινοτικών δράσεων και προγραμμάτων στον τομέα της δημόσιας υγείας καθώς και για τη σύνταξη και τη διανομή εκθέσεων που αξιολογούν την επίδραση αυτή.11. Υποστήριξη για την προετοιμασία, τη σύνταξη και τη διάδοση εκθέσεων, αναλύσεων και λοιπών πληροφοριών ώστε να διευκολυνθούν οι συγκρίσεις όσον αφορά την κατάσταση και τις τάσεις της υγείας, τους καθοριστικούς παράγοντες της υγείας και την επίδραση των διαφόρων πολιτικών στην υγεία.ΠΑΡΑΡΤΗΜΑ ΙΙ ΜΗ ΕΞΑΝΤΛΗΤΙΚΟΣ ΚΑΤΑΛΟΓΟΣ ΤΩΝ ΤΟΜΕΩΝ ΣΤΟΥΣ ΟΠΟΙΟΥΣ ΘΑ ΜΠΟΡΟΥΣΑΝ ΝΑ ΚΑΘΟΡΙΣΤΟΥΝ ΔΕΙΚΤΕΣ ΥΓΕΙΑΣ Α. Κατάσταση όσον αφορά την υγεία 1. Προσδόκιμο ζωής:- προσδόκιμο ζωής σε διάφορες ηλικίες,- προσδόκιμο ζωής με καλή υγεία.2. Θνησιμότητα:- γενική θνησιμότητα,- αιτίες θανάτου,- ποσοστό επιβίωσης κατά νόσο.3. Νοσηρότητα:- νοσηρότητα κατά νόσο,- συνδυασμένη νοσηρότητα.4. Λειτουργία και ποιότητα ζωής:- προσωπική αντίληψη του ατόμου για την υγεία του,- σωματική αναπηρία,- περιορισμοί δραστηριότητας,- κατάσταση/ικανότητα λειτουργιών,- περιορισμός της επαγγελματικής δραστηριότητας για λόγους υγείας,- διανοητική υγεία.5. Ανθρωπομετρικά χαρακτηριστικά.Β. Τρόπος ζωής και συνήθειες σχετικές με την υγεία 1. Κατανάλωση καπνού.2. Κατανάλωση οινοπνεύματος.3. Κατανάλωση παράνομων ναρκωτικών.4. Σωματική άσκηση.5. Δίαιτα.6. Σεξουαλική ζωή.7. Λοιπά.Γ. Συνθήκες διαβίωσης και εργασίας 1. Απασχόληση/ανεργία:- επαγγελματική κατάσταση.2. Εργασιακό περιβάλλον:- ατυχήματα,- έκθεση σε καρκινογόνες και άλλες ουσίες,- επαγγελματικές ασθένειες.3. Συνθήκες στέγασης.4. Οικιακές δραστηριότητες και ψυχαγωγία:- οικιακά ατυχήματα,- ψυχαγωγία.5. Μεταφορές:- τροχαία ατυχήματα.6. Εξωτερικό περιβάλλον:- ατμοσφαιρική ρύπανση,- ρύπανση των υδάτων,- άλλες μορφές ρύπανσης,- ακτινοβολία,- έκθεση σε καρκινογόνες και άλλες ουσίες εκτός εργασιακού περιβάλλοντος.Δ. Προστασία της υγείας 1. Πηγές χρηματοδότησης.2. Υποδομή/προσωπικό:- χρήση των πόρων για την υγεία,- υγειονομικό προσωπικό.3. Κόστος/δαπάνες:- περίθαλψη ασθενών εντός νοσοκομείου,- εξωνοσοκομειακή περίθαλψη,- φαρμακευτικά προϊόντα.4. Κατανάλωση/χρήση:- περίθαλψη ασθενών εντός νοσοκομείου,- εξωνοσοκομειακή περίθαλψη,- φαρμακευτικά προϊόντα.5. Προαγωγή της υγείας και πρόληψη ασθενειών.Ε. Δημογραφικοί και άλλοι κοινωνικοί παράγοντες 1. Φύλο.2. Ηλικία.3. Οικογενειακή κατάσταση.4. Περιοχή κατοικίας.5. Μόρφωση.6. Εισόδημα.7. Πληθυσμιακές ομάδες.8. Καθεστώς υγειονομικής ασφάλισης.ΣΤ. Διάφορα 1. Ασφάλεια των προϊόντων.2. Λοιπά.Δηλώσεις της Επιτροπής Κατά την εφαρμογή του προσεχούς κοινοτικού στατιστικού προγράμματος (1998-2002) η Επιτροπή εξασφαλίζει ότι θα δοθεί η δέουσα προσοχή στην ανάπτυξη στατιστικών στον τομέα της παρακολούθησης της υγείας ενόψει της ενίσχυσης του παρόντος προγράμματος.Στο άρθρο 5 παράγραφος 4:Η Επιτροπή αναλαμβάνει τη δέσμευση να δίδει σε ετήσια βάση την ίδια πληροφορία στο Ευρωπαϊκό Κοινοβούλιο για τις αποφάσεις που έχουν ληφθεί.Δήλωση του Ευρωπαϊκού Κοινοβουλίου Το Ευρωπαϊκό Κοινοβούλιο λαμβάνει υπόψη τη δήλωση της Επιτροπής και δεσμεύεται να υποστηρίξει την εν λόγω δράση κατά τη διάρκεια της διαδικασίας προϋπολογισμού.


Avis juridique important

|

31989D0285

89/285/ΕΟΚ: Απόφαση του Συμβουλίου της 13ης Απριλίου 1989 για την αποδοχή του ψηφίσματος αριθ. 46 σχετικά με τη συμφωνία των εμπορευματοκιβωτίων με τα πρότυπα που ισχύουν για τη μεταφορά εμπορευμάτων υπό τελωνειακή σφράγιση - Ψήφισμα αριθ. 46 που εγκρίθηκε στις 20 Νοεμβρίου 1987 από την ομάδα εμπειρογνωμόνων για τελωνειακά θέματα που αφορούν τις μεταφορές

Επίσημη Εφημερίδα αριθ. L 111 της 22/04/1989 σ. 0039 - 0040 Φινλανδική ειδική έκδοση: Κεφάλαιο 2 τόμος 7 σ. 0033  Σουηδική ειδική έκδοση: Κεφάλαιο 2 τόμος 7 σ. 0033

***** ΑΠΟΦΑΣΗ ΤΟΥ ΣΥΜΒΟΥΛΙΟΥ  της 13ης Απριλίου 1989  για την αποδοχή του ψηφίσματος αριθ. 46 σχετικά με τη συμφωνία των εμπορευματοκιβωτίων με τα πρότυπα που ισχύουν για τη μεταφορά εμπορευμάτων υπό τελωνειακή σφράγιση  (89/285/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,  την πρόταση της Επιτροπής,  Εκτιμώντας:  ότι το ψήφισμα αριθ. 46 που εγκρίθηκε στις 20 Νοεμβρίου 1987 από την Ομάδα Εμπειρογνωμόνων για τελωνειακά θέματα που αφορούν τις μεταφορές της Οικονομικής Επιτροπής για την Ευρώπη (ΟΕΕ), περιλαμβάνει μέτρα τα οποία έχουν ως αποτέλεσμα αφενός να εξασφαλίσουν την ορθή εφαρμογή της τελωνειακής σύμβασης του 1975 περί της διεθνούς μεταφοράς εμπορευμάτων υπό την κάλυψη των δελτίων TIR (σύμβαση TIR) και αφετέρου, να προλαμβάνουν ή να εντοπίζουν τις τυχόν απάτες λόγω της μη συμφωνίας των εμπορευματοκιβωτίων με τα πρότυπα που ισχύουν για τη μεταφορά των εμπορευμάτων υπό τελωνειακή σφράγιση·  ότι το εν λόγω ψήφισμα μπορεί να γίνει αποδεκτό από την Κοινότητα, με άμεσα αποτελέσματα,  ΑΠΟΦΑΣΙΖΕΙ:  Άρθρο 1  Το ψήφισμα αριθ. 46 σχετικά με τη συμφωνία των εμπορευματοκιβωτίων με τα πρότυπα που ισχύουν για τη μεταφορά των εμπορευμάτων υπό τελωνειακή σφράγιση γίνεται αποδεκτό, εξ ονόματος της Κοινότητας, με άμεσα αποτελέσματα.  Το κείμενο του ψηφίσματος επισυνάπτεται στην παρούσα απόφαση.  Άρθρο 2  Ο Πρόεδρος του Συμβουλίου ορίζει το πρόσωπο που είναι αρμόδιο να κοινοποιήσει στον εκτελεστικό γραμματέα της Οικονομικής Επιτροπής για την Ευρώπη την αποδοχή, εκ μέρους της Κοινότητας, με άμεσα αποτελέσματα, του ψηφίσματος αριθ. 46.  Λουξεμβούργο, 13 Απριλίου 1989.  Για το Συμβούλιο  Ο Πρόεδρος  P. SOLBES  ΜΕΤΡΑ ΓΙΑ ΝΑ ΕΞΑΣΦΑΛΙΣΤΕΙ Η ΣΥΜΦΩΝΙΑ ΤΩΝ ΕΜΠΟΡΕΥΜΑΤΟΚΙΒΩΤΙΩΝ ΜΕ ΤΑ ΠΡΟΤΥΠΑ ΠΟΥ ΙΣΧΥΟΥΝ ΓΙΑ ΤΗ ΜΕΤΑΦΟΡΑ ΤΩΝ ΕΜΠΟΡΕΥΜΑΤΩΝ ΥΠΟ ΤΕΛΩΝΕΙΑΚΗ ΣΦΡΑΓΙΣΗ  ΨΗΦΙΣΜΑ αριθ. 46  που εγκρίθηκε στις 20 Νοεμβρίου 1987  από την ομάδα εμπειρογνωμόνων για τελωνειακά θέματα που αφορούν τις μεταφορές  Η ΟΜΑΔΑ ΕΜΠΕΙΡΟΓΝΩΜΟΝΩΝ ΓΙΑ ΤΕΛΩΝΕΙΑΚΑ ΘΕΜΑΤΑ ΠΟΥ ΑΦΟΡΟΥΝ ΤΙΣ ΜΕΤΑΦΟΡΕΣ,  Έχοντας υπόψη τις διατάξεις των άρθρων 13 και 14 της τελωνειακής σύμβασης του 1975 περί της διεθνούς μεταφοράς εμπορευμάτων υπό την κάλυψη των δελτίων TIR και το παράρτημα 7 της σύμβασης αυτής,  Εκτιμώντας την ανάγκη να εξασφαλιστεί η συμφωνία των εμπορευματοκιβατίων με τα πρότυπα που ισχύουν για τη μεταφορά των εμπορευμάτων υπό τελωνειακή σφράγιση,  ΣΥΝΙΣΤΑ στα συμβαλλόμενα μέρη της σύμβασης TIR του 1975 τα ακόλουθα μέτρα ώστε να εξασφαλιστεί η συμφωνία των εμπορευματοκιβατίων με τα πρότυπα που ισχύουν για τη μεταφορά των εμπορευμάτων υπό τελωνειακή σφράγιση (άρθρα 13 και 14 και παράρτημα 7 της σύμβασης TIR του 1975):  1. Όταν το εμπορευματοκιβώτιο παρουσιάζει ένα σοβαρό ελάττωμα και, κατά συνέπεια, δεν πληροί πλέον τα πρότυπα σύμφωνα με τα οποία εγκρίθηκε για τη μεταφορά υπό τελωνειακή σφράγιση, οι τελωνειακές υπηρεσίες πρέπει να ενημερώνουν σχετικά τον υπέυθυνο για το εμπορευματοκιβώτιο και να του δίνουν τη δυνατότητα να επαναφέρει το εμπορευματοκιβώτιο στην κατάσταση που δικαιολόγησε την έγκρισή του, εφόσον αυτό μπορεί να γίνει αμέσως. Μόλις γίνουν οι απαραίτητες επιδιορθώσεις, το εμπορευματοκιβώτιο μπορεί να συνεχίσει το ταξίδι του υπό τελωνειακή σφράγιση. Εάν το εμπορευματοκιβώτιο δεν επιδιορθωθεί καταλλήλως ή εάν ο ενδιαφερόμενος προτιμά να επιδιορθωθεί στη χώρα στην οποία χορηγήθηκε η έγκριση του εμπορευματοκιβωτίου, οι τελωνειακές υπηρεσίες πρέπει:  α) ή να αρνηθούν τη σφράγιση και την έγκριση της μεταφοράς αν η σφράγιση θεωρείται απαραίτητη·  β) ή να αποσύρουν το εμπορευματοκιβώτιο από την κυκλοφορία και να μεταφορτώσουν το περιεχόμενό του σε ένα άλλο μεταφορικό μέσο·  γ) ή να επιτρέψουν τη συνέχιση της μεταφοράς του εμπορευματοκιβωτίου σύμφωνα με τις κατάλληλες διαδικασίες, εφόσον δεν υπάρχει κανένας κίνδυνος λαθρεμπορίου ή φθοράς του περιεχομένου του· το ελάττωμα του εμπορευματοκιβωτίου πρέπει να αναγράφεται στα παραστατικά διαμετακόμισης.  Εάν οι τελωνειακές αρχές κρίνουν ότι είναι απαραίτητο να επιδιορθωθεί καταλλήλως το εμπορευματοκιβώτιο, πρέπει να αφαιρέσουν την πλάκα έγκρισης.  2. Όταν οι τελωνειακές υπηρεσίες αφαιρούν την πλάκα έγκρισης ή ανακαλύπτουν σε μια σειρά από εμπορευματοκιβώτια ένα σοβαρό ελάττωμα λόγω του οποίου αυτά δεν πληρούν πλέον τα πρότυπα βάσει των οποίων εγκρίθηκαν για τη μεταφορά υπό τελωνειακή σφράγιση, πρέπει να ενημερώνουν σχετικά την αρχή που χορήγησε την έγκριση ή, ενδεχομένως, την τελωνειακή διοίκηση που είναι αρμόδια για την έγκριση. Η αρχή που εξέδωσε αρχικά το πιστοποιητικό έγκρισης πρέπει να καλείται να συμμετάσχει στη διαδικασία της εκ νέου πιστοποίησης, σε περίπτωση που η εν λόγω διαδικασία πραγματοποιείται εκτός του εδάφους του συγκεκριμένου συμβαλλόμενου μέρους.  Σημείωση  Ένα εμπορευματοκιβώτιο θεωρείται ότι παρουσιάζει σοβαρό ελάττωμα εάν:  α) τα εμπορεύματα μπορούν να εξαχθούν από το σφραγισμένο τμήμα του ή να εισαχθούν σ' αυτό χωρίς να αφήσουν εμφανή ίχνη παραβίασης ή χωρίς ρήξη της τελωνειακής σφραγίδας·  β) η τελωνειακή σφραγίδα δεν μπορεί να τοποθετηθεί με απλό και αποτελεσματικό τρόπο·  γ) διαθέτουν κρυμμένους χώρους που επιτρέπουν την απόκρυψη εμπορευμάτων·  δ) οι χώροι που παρουσιάζονται για να περιέχουν εμπορεύματα δεν είναι ευπρόσιτοι κατά τους τελωνειακούς ελέγχους.  ΚΑΛΕΙ τα συμβαλλόμενα μέρη να γνωστοποιήσουν στον εκτελεστικό γραμματέα της Οικονομικής Επιτροπής για την Ευρώπη, στο μέτρο του δυνατού πριν από την 1η Ιουλίου 1988, εάν αποδέχονται το παρόν ψήφισμα,  ΠΑΡΑΚΑΛΕΙ τον εκτελεστικό γραμματέα να κοινοποιήσει τις απαντήσεις των κυβερνήσεων.


title: Απόφαση (ΕΕ) 2016/811 της Ευρωπαϊκής Κεντρικής Τράπεζας, της 28ης Απριλίου 2016, που τροποποιεί την απόφαση ΕΚΤ/2014/34 σχετικά με μέτρα που αφορούν στοχευμένες πράξεις πιο μακροπρόθεσμης αναχρηματοδότησης (ΕΚΤ/2016/11)

text:
                  21.5.2016

                  EL

                  Επίσημη Εφημερίδα της Ευρωπαϊκής Ένωσης

                  L 132/129

            ΑΠΌΦΑΣΗ (ΕΕ) 2016/811 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
      της 28ης Απριλίου 2016
      που τροποποιεί την απόφαση ΕΚΤ/2014/34 σχετικά με μέτρα που αφορούν στοχευμένες πράξεις πιο μακροπρόθεσμης αναχρηματοδότησης (ΕΚΤ/2016/11)
      ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2 πρώτη περίπτωση,
      Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 3.1 πρώτη περίπτωση, το άρθρο 12.1, το άρθρο 18.1 δεύτερη περίπτωση και το άρθρο 34.1 δεύτερη περίπτωση,
      Έχοντας υπόψη την κατευθυντήρια γραμμή (ΕΕ) 2015/510 της Ευρωπαϊκής Κεντρικής Τράπεζας, της 19ης Δεκεμβρίου 2014, σχετικά με την εφαρμογή του πλαισίου νομισματικής πολιτικής του Ευρωσυστήματος (κατευθυντήρια γραμμή γενικής τεκμηρίωσης) (ΕΚΤ/2014/60) (1),
      Εκτιμώντας τα ακόλουθα:

                  (1)

                  Σύμφωνα με το άρθρο 1 παράγραφος 4 της κατευθυντήριας γραμμής (ΕΕ) 2015/510 (ΕΚΤ/2014/60), το διοικητικό συμβούλιο μπορεί οποτεδήποτε να τροποποιεί τα εργαλεία, τα μέσα, τις απαιτήσεις, τα κριτήρια και τις διαδικασίες εκτέλεσης των πράξεων νομισματικής πολιτικής του Ευρωσυστήματος.

                  (2)

                  Στις 29 Ιουλίου 2014 το διοικητικό συμβούλιο εξέδωσε την απόφαση ΕΚΤ/2014/34 (2), ενεργώντας εντός των ορίων της αποστολής του για διατήρηση της σταθερότητας των τιμών και στο πλαίσιο μέτρων για την ενίσχυση της λειτουργίας του μηχανισμού μετάδοσης της νομισματικής πολιτικής μέσω της στήριξης των χορηγήσεων προς την πραγματική οικονομία. Η εν λόγω απόφαση προέβλεπε τη διενέργεια σειράς στοχευμένων πράξεων πιο μακροπρόθεσμης αναχρηματοδότησης (ΣΠΠΜΑ) για χρονικό διάστημα δύο ετών.

                  (3)

                  Στις 10 Μαρτίου 2016 το διοικητικό συμβούλιο αποφάσισε τη διενέργεια νέας σειράς τεσσάρων στοχευμένων πράξεων πιο μακροπρόθεσμης αναχρηματοδότησης (ΣΠΠΜΑ-ΙΙ), προκειμένου να ενισχύσει τη διευκολυντική κατεύθυνση της νομισματικής πολιτικής και τη μετάδοση της εν λόγω πολιτικής μέσω της παροχής περαιτέρω κινήτρων για τραπεζικές χορηγήσεις προς την πραγματική οικονομία. Οι όροι διενέργειας των ΣΠΠΜΑ-ΙΙ πρόκειται να καθοριστούν σε διακριτή απόφαση. Το διοικητικό συμβούλιο αποφάσισε να εισαγάγει τον Ιούνιο του 2016 μία πρόσθετη δυνατότητα εκούσιας αποπληρωμής για όλες τις εκκρεμείς ΣΠΠΜΑ, προκειμένου να επιτρέψει στα πιστωτικά ιδρύματα, αφενός, να αποπληρώσουν τα ποσά που έχουν ήδη δανειστεί βάσει αυτών και, αφετέρου, να δανείζονται βάσει των ΣΠΠΜΑ-ΙΙ.

                  (4)

                  Ακόμη, το διοικητικό συμβούλιο αποφάσισε ότι συμμετέχοντες οι οποίοι υπέβαλαν τα απαιτούμενα στοιχεία για τον υπολογισμό της υποχρεωτικής πρόωρης αποπληρωμής τον Σεπτέμβριο του 2016 δεν πρόκειται να υπόκεινται σε περαιτέρω υποχρεώσεις παροχής στοιχείων.

                  (5)

                  Η παρούσα απόφαση θα πρέπει να τεθεί σε ισχύ χωρίς περιττή καθυστέρηση, έτσι ώστε να εξασφαλίσει στα πιστωτικά ιδρύματα επαρκή χρόνο για την επιχειρησιακή τους προετοιμασία ενόψει της πρώτης ΣΠΠΜΑ-ΙΙ.

                  (6)

                  Ως εκ τούτου, η απόφαση ΕΚΤ/2014/34 θα πρέπει να τροποποιηθεί,

            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Τροποποιήσεις
      Η απόφαση ΕΚΤ/2014/34 τροποποιείται ως εξής:

                  1)

                  Το άρθρο 6 αντικαθίσταται από το ακόλουθο κείμενο:
                  «Άρθρο 6
                  Πρόωρη αποπληρωμή
                  1.   Με την επιφύλαξη της παραγράφου 2, με την παρέλευση είκοσι τεσσάρων μηνών από ορισμένη ΣΠΠΜΑ οι συμμετέχοντες σε αυτή διαθέτουν δύο φορές ετησίως τη δυνατότητα διακοπής της ή μείωσης του ποσού αυτής πριν από τη λήξη της. Οι ημερομηνίες πρόωρης αποπληρωμής συμπίπτουν με την ημερομηνία διακανονισμού πράξης κύριας αναχρηματοδότησης του Ευρωσυστήματος και ορίζονται από το Ευρωσύστημα.
                  2.   Οι συμμετέχοντες διαθέτουν επίσης τη δυνατότητα διακοπής ή μείωσης του ποσού ορισμένης ΣΠΠΜΑ πριν από τη λήξη της σε ημερομηνία που συμπίπτει με την ημερομηνία διακανονισμού της πρώτης ΣΠΠΜΑ που διενεργείται βάσει της απόφασης (ΕΕ) 2016/810 της Ευρωπαϊκής Κεντρικής Τράπεζας (ΕΚΤ/2016/10) (*). Συμμετέχων ο οποίος επιθυμεί να κάνει χρήση της διαδικασίας πρόωρης αποπληρωμής κατά την ως άνω πρώτη ημερομηνία πρόωρης αποπληρωμής κοινοποιεί στην οικεία ΕθνΚΤ την πρόθεσή του να προβεί στην αποπληρωμή κατά τη συγκεκριμένη ημερομηνία βάσει της εν λόγω διαδικασίας, τρεις τουλάχιστον εβδομάδες πριν από την εν λόγω ημερομηνία. Η κοινοποίηση καθίσταται δεσμευτική για τον συμμετέχοντα τρεις εβδομάδες πριν από τη σχετική ημερομηνία πρόωρης αποπληρωμής. Προς αποφυγή κάθε αμφιβολίας, το επιπρόσθετο όριο δανεισμού όσον αφορά την ΣΠΠΜΑ που θα διενεργηθεί τον Ιούνιο του 2016, το οποίο θα υπολογιστεί σύμφωνα με το άρθρο 4 παράγραφος 3, θα καθοριστεί με βάση τα ποσά δανεισμού βάσει των ΣΠΠΜΑ που διενεργήθηκαν από τον Μάρτιο του 2015 κι έπειτα, χωρίς να αφαιρούνται τυχόν ποσά που αποπληρώνονται κατά την πρώτη ημερομηνία πρόωρης αποπληρωμής.
                  3.   Για όλες τις άλλες ημερομηνίες αποπληρωμής συμμετέχων ο οποίος επιθυμεί να κάνει χρήση της διαδικασίας πρόωρης αποπληρωμής κοινοποιεί στην οικεία ΕθνΚΤ την πρόθεσή του να προβεί στην αποπληρωμή κατά την ημερομηνία πρόωρης αποπληρωμής βάσει της εν λόγω διαδικασίας, δύο τουλάχιστον εβδομάδες πριν από την εν λόγω ημερομηνία. Η κοινοποίηση καθίσταται δεσμευτική για τον συμμετέχοντα δύο εβδομάδες πριν από τη σχετική ημερομηνία πρόωρης αποπληρωμής.
                  4.   Ο μη διακανονισμός από τον συμμετέχοντα ολόκληρου ή μέρους του οφειλόμενου ποσού βάσει της διαδικασίας πρόωρης αποπληρωμής έως την ημερομηνία αποπληρωμής μπορεί να συνεπάγεται την επιβολή χρηματικής ποινής. Η ποινή αυτή υπολογίζεται σύμφωνα με τις διατάξεις του παραρτήματος VII της κατευθυντήριας γραμμής (ΕΕ) 2015/510 της Ευρωπαϊκής Κεντρικής Τράπεζας (ΕΚΤ/2014/60) (**) και αντιστοιχεί στη χρηματική ποινή που επιβάλλεται σε περίπτωση μη συμμόρφωσης του συμμετέχοντα με την υποχρέωσή του να παρέχει επαρκή ασφάλεια και να διακανονίζει το κατανεμηθέν σε αυτόν ποσό όσον αφορά τις αντιστρεπτέες συναλλαγές που διενεργούνται για τους σκοπούς της νομισματικής πολιτικής. Η επιβολή χρηματικής ποινής δεν θίγει το δικαίωμα της ΕθνΚΤ να λάβει τα μέτρα αποκατάστασης που προβλέπονται σε περίπτωση επέλευσης γεγονότος που συνιστά αθέτηση υποχρέωσης κατά τα οριζόμενα στο άρθρο 166 της κατευθυντήριας γραμμής (ΕΕ) 2015/510 (ΕΚΤ/2014/60).

                     (*)  Απόφαση (ΕΕ) 2016/810 της Ευρωπαϊκής Κεντρικής Τράπεζας, της 28ης Απριλίου 2016, σχετικά με τη δεύτερη σειρά στοχευμένων πράξεων πιο μακροπρόθεσμης αναχρηματοδότησης (ΕΚΤ/2016/10) (ΕΕ L 132 της 21.5.2016, σ. 107)."

                     (**)  Κατευθυντήρια γραμμή (ΕΕ) 2015/510 της Ευρωπαϊκής Κεντρικής Τράπεζας, της 19ης Δεκεμβρίου 2014, σχετικά με την εφαρμογή του πλαισίου νομισματικής πολιτικής του Ευρωσυστήματος (ΕΚΤ/2014/60) (ΕΕ L 91 της 2.4.2015, σ. 3).»."

                  2)

                  Στο άρθρο 7 οι παράγραφοι 1 και 2 αντικαθίστανται από το ακόλουθο κείμενο:
                  «1.   Οι συμμετέχοντες στις ΣΠΠΜΑ, των οποίων οι συνολικές αποδεκτές καθαρές χορηγήσεις στο διάστημα μεταξύ της 1ης Μαΐου 2014 και της 30ής Απριλίου 2016 υπολείπονται του ορίου αναφοράς που εφαρμόζεται σε αυτούς την 30ή Απριλίου 2016, υποχρεούνται να αποπληρώσουν στο ακέραιο τα αρχικά και επιπρόσθετα ποσά δανεισμού τους στο πλαίσιο των ΣΠΠΜΑ την 28η Σεπτεμβρίου 2016, εκτός εάν το Ευρωσύστημα ορίσει διαφορετική ημερομηνία. Οι σχετικοί τεχνικοί υπολογισμοί περιγράφονται στο παράρτημα I.
                  2.   Εάν το συνολικό ποσό δανεισμού συγκεκριμένου συμμετέχοντα σε σχέση με το οικείο επιπρόσθετο όριο στο πλαίσιο των ΣΠΠΜΑ που διενεργούνται από τον Μάρτιο του 2015 έως τον Ιούνιο του 2016 υπερβαίνει το επιπρόσθετο όριο που υπολογίζεται κατά τον Απρίλιο του 2016 ως τον μήνα αναφοράς για τους σκοπούς της κατανομής, το υπερβάλλον ποσό του επιπρόσθετου δανεισμού καθίσταται πληρωτέο την 28η Σεπτεμβρίου 2016, εκτός εάν το Ευρωσύστημα ορίσει διαφορετική ημερομηνία. Οι σχετικοί τεχνικοί υπολογισμοί περιγράφονται στο παράρτημα I.».

                  3)

                  Η παράγραφος 5 του άρθρου 7 αντικαθίσταται από το ακόλουθο κείμενο:
                  «5.   Ο μη διακανονισμός από τον συμμετέχοντα ολόκληρου ή μέρους του οφειλόμενου ποσού βάσει της διαδικασίας πρόωρης αποπληρωμής έως την ημερομηνία αποπληρωμής μπορεί να συνεπάγεται την επιβολή χρηματικής ποινής. Η ποινή αυτή υπολογίζεται σύμφωνα με τις διατάξεις του παραρτήματος VII της κατευθυντήριας γραμμής (ΕΕ) 2015/510 (ΕΚΤ/2014/60) και αντιστοιχεί στη χρηματική ποινή που επιβάλλεται σε περίπτωση μη συμμόρφωσης του συμμετέχοντα με την υποχρέωσή του να παρέχει επαρκή ασφάλεια και να διακανονίζει το κατανεμηθέν σε αυτόν ποσό όσον αφορά τις αντιστρεπτέες συναλλαγές που διενεργούνται για τους σκοπούς της νομισματικής πολιτικής. Η επιβολή χρηματικής ποινής δεν θίγει το δικαίωμα της ΕθνΚΤ να λάβει τα μέτρα αποκατάστασης που προβλέπονται σε περίπτωση επέλευσης γεγονότος που συνιστά αθέτηση υποχρέωσης κατά τα οριζόμενα στο άρθρο 166 της κατευθυντήριας γραμμής (ΕΕ) 2015/510 (ΕΚΤ/2014/60).».

                  4)

                  Στο άρθρο 8 η παράγραφος 4 αντικαθίσταται από το ακόλουθο κείμενο:
                  «4.   Ίδρυμα που συμμετέχει σε ΣΠΠΜΑ και έχει ανεξόφλητο ποσό πίστωσης στο πλαίσιο της εν λόγω πράξης υποχρεούται να υποβάλλει τριμηνιαίως υποδείγματα παροχής στοιχείων δεόντως συμπληρωμένα κατά την παράγραφο 1 έως ότου υποβληθούν όλα τα στοιχεία που απαιτούνται για τον καθορισμό της υποχρέωσης αποπληρωμής κατά το άρθρο 7.».

                  5)

                  Στο άρθρο 8 η παράγραφος 8 αντικαθίσταται από το ακόλουθο κείμενο:
                  «8.   Κάθε συμμετέχων σε ΣΠΠΜΑ απαιτείται να προβαίνει σε ετήσιο έλεγχο της ακρίβειας των στοιχείων που παρέχονται σύμφωνα με την παράγραφο 1, εκτός αν έχει αποπληρώσει το σύνολο των ανεξόφλητων ποσών των ΣΠΠΜΑ του σύμφωνα με το άρθρο 6 παράγραφος 2. Ο εν λόγω έλεγχος μπορεί να διενεργείται από εξωτερικό ελεγκτή, ενδεχομένως στο πλαίσιο ετήσιου ελέγχου. Αντί της ανάθεσης του ελέγχου σε εξωτερικό ελεγκτή οι συμμετέχοντες μπορούν να μεριμνούν για τη λήψη ανάλογων μέτρων τα οποία εγκρίνει το Ευρωσύστημα. Η ΕθνΚΤ του συμμετέχοντα ενημερώνεται για το αποτέλεσμα του ελέγχου. Σε περίπτωση συμμετοχής σε ΣΠΠΜΑ σε επίπεδο ομίλου το αποτέλεσμα του ελέγχου κοινοποιείται στις ΕθνΚΤ των μελών του ομίλου ΣΠΠΜΑ. Κατόπιν αιτήματος της ΕθνΚΤ του συμμετέχοντα, παρέχονται σε αυτήν τα αναλυτικά αποτελέσματα των ελέγχων που διενεργούνται βάσει της παρούσας παραγράφου τα οποία, σε περίπτωση συμμετοχής σε επίπεδο ομίλου, στη συνέχεια κοινοποιούνται και στις ΕθνΚΤ των μελών του ομίλου ΣΠΠΜΑ.».

            Άρθρο 2
      Έναρξη ισχύος
      Η παρούσα απόφαση αρχίζει να ισχύει στις 3 Μαΐου 2016.

         Φρανκφούρτη, 28 Απριλίου 2016.

               Ο Πρόεδρος της ΕΚΤ

            Mario DRAGHI

         (1)  ΕΕ L 91 της 2.4.2015, σ. 3.

         (2)  Απόφαση ΕΚΤ/2014/34, της 29ης Ιουλίου 2014, σχετικά με μέτρα που αφορούν στοχευμένες πράξεις πιο μακροπρόθεσμης αναχρηματοδότησης (ΕΕ L 258 της 29.8.2014, σ. 11).


title: Απόφαση (ΕΕ) 2015/1791 του Συμβουλίου, της 5ης Οκτωβρίου 2015, για τον διορισμό στην Επιτροπή των Περιφερειών ενός αναπληρωματικού μέλους από την Ιταλία

text:
               7.10.2015

               EL

               Επίσημη Εφημερίδα της Ευρωπαϊκής Ένωσης

               L 260/27

         ΑΠΌΦΑΣΗ (ΕΕ) 2015/1791 ΤΟΥ ΣΥΜΒΟΥΛΊΟΥ
   της 5ης Οκτωβρίου 2015
   για τον διορισμό στην Επιτροπή των Περιφερειών ενός αναπληρωματικού μέλους από την Ιταλία
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 305,
   Έχοντας υπόψη την πρόταση της ιταλικής κυβέρνησης,
   Εκτιμώντας τα ακόλουθα:

               (1)

               Στις 26 Ιανουαρίου, στις 5 Φεβρουαρίου και στις 23 Ιουνίου 2015 το Συμβούλιο εξέδωσε τις αποφάσεις (ΕΕ) 2015/116 (1), (ΕΕ) 2015/190 (2) και (ΕΕ) 2015/994 (3) για τον διορισμό των τακτικών και αναπληρωματικών μελών της Επιτροπής των Περιφερειών, για την περίοδο από 26 Ιανουαρίου 2015 έως 25 Ιανουαρίου 2020.

               (2)

               Μία θέση αναπληρωματικού μέλους της Επιτροπής των Περιφερειών έμεινε κενή λόγω της λήξης της θητείας του κ. Onofrio INTRONA,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Διορίζεται στην Επιτροπή των Περιφερειών ως αναπληρωματικό μέλος, για το εναπομένον διάστημα της θητείας, ήτοι έως τις 25 Ιανουαρίου 2020:

               —

               ο κ. Roberto CIAMBETTI, Consigliere e Presidente del Consiglio regionale della Regione Veneto

         Άρθρο 2
   Η παρούσα απόφαση αρχίζει να ισχύει την ημέρα της έκδοσής της.

      Λουξεμβούργο, 5 Οκτωβρίου 2015.

            Για το Συμβούλιο

            Ο Πρόεδρος

         N. SCHMIT

      (1)  ΕΕ L 20 της 27.1.2015, σ. 42.

      (2)  ΕΕ L 31 της 7.2.2015, σ. 25.

      (3)  ΕΕ L 159 της 25.6.2015, σ. 70.


title: Απόφαση (ΚΕΠΠΑ) 2016/2231 του Συμβουλίου, της 12ης Δεκεμβρίου 2016, για την τροποποίηση της απόφασης 2010/788/ΚΕΠΠΑ για την επιβολή περιοριστικών μέτρων κατά της Λαϊκής Δημοκρατίας του Κονγκό

text:
               12.12.2016

               EL

               Επίσημη Εφημερίδα της Ευρωπαϊκής Ένωσης

               LI 336/7

         ΑΠΌΦΑΣΗ (ΚΕΠΠΑ) 2016/2231 ΤΟΥ ΣΥΜΒΟΥΛΊΟΥ
   της 12ης Δεκεμβρίου 2016
   για την τροποποίηση της απόφασης 2010/788/ΚΕΠΠΑ για την επιβολή περιοριστικών μέτρων κατά της Λαϊκής Δημοκρατίας του Κονγκό
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 29,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 20 Δεκεμβρίου 2010 το Συμβούλιο εξέδωσε την απόφαση 2010/788/ΚΕΠΠΑ (1).

               (2)

               Στις 17 Οκτωβρίου 2016 το Συμβούλιο ενέκρινε συμπεράσματα, στα οποία εξέφρασε βαθιά ανησυχία όσον αφορά την πολιτική κατάσταση στη Λαϊκή Δημοκρατία του Κονγκό (ΛΔΚ). Ειδικότερα, καταδίκασε σθεναρά τις άγριες βιαιοπραγίες που σημειώθηκαν στις 19 και 20 Σεπτεμβρίου στην Κινσάσα, σημειώνοντας ότι τα συμβάντα αυτά επιδείνωσαν το αδιέξοδο στο οποίο βρίσκεται η ΛΔΚ εξαιτίας του γεγονότος ότι δεν διοργανώθηκαν οι εκλογές εντός της συνταγματικής προθεσμίας της 20ής Δεκεμβρίου 2016.

               (3)

               Το Συμβούλιο τόνισε ότι, προκειμένου να εξασφαλιστεί ευνοϊκό κλίμα για τη διεξαγωγή του διαλόγου και των εκλογών, η κυβέρνηση της ΛΔΚ πρέπει να αναλάβει σαφή δέσμευση ότι θα μεριμνήσει για τον σεβασμό των ανθρωπίνων δικαιωμάτων και του κράτους δικαίου και ότι θα παύσει κάθε είδους χειραγώγηση της δικαιοσύνης. Ζήτησε επίσης από όλους τους ενδιαφερομένους να απορρίψουν τη χρήση βίας.

               (4)

               Το Συμβούλιο δήλωσε επίσης ότι θα χρησιμοποιήσει όλα τα μέσα που έχει στη διάθεσή της, μεταξύ των οποίων και ατομικά περιοριστικά μέτρα έναντι των υπευθύνων σοβαρών παραβιάσεων των ανθρωπίνων δικαιωμάτων, των υποκινητών βίας ή όσων εμποδίζουν τις προσπάθειες εξόδου από την κρίση, με τρόπο συναινετικό και ειρηνικό και με σεβασμό προς την επιθυμία του λαού της ΛΔΚ να εκλέξει τους αντιπροσώπους του.

               (5)

               Η απόφαση 2010/788/ΚΕΠΠΑ θα πρέπει, κατά συνέπεια, να τροποποιηθεί αναλόγως.

               (6)

               Για την εφαρμογή ορισμένων μέτρων είναι αναγκαία περαιτέρω δράση της Ένωσης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2010/788/ΚΕΠΠΑ τροποποιείται ως εξής:

               1)

               Το άρθρο 3 αντικαθίσταται από το ακόλουθο κείμενο:
               «Άρθρο 3
               1.   Επιβάλλονται περιοριστικά μέτρα, όπως ορίζεται στο άρθρο 4 παράγραφος 1 και στο άρθρο 5 παράγραφοι 1 και 2, κατά των προσώπων και οντοτήτων που κατονομάζονται από την επιτροπή κυρώσεων για συμμετοχή ή παροχή υποστήριξης σε πράξεις που υπονομεύουν την ειρήνη, τη σταθερότητα ή την ασφάλεια της ΛΔΚ. Στις πράξεις αυτές περιλαμβάνονται:

                           α)

                           ενέργειες κατά παράβαση του εμπάργκο προμήθειας οπλισμού και των συναφών μέτρων όπως αναφέρεται στο άρθρο 1·

                           β)

                           η συμμετοχή στην πολιτική και στρατιωτική ηγεσία ξένων ενόπλων ομάδων που δρουν στη ΛΔΚ και εμποδίζουν τον αφοπλισμό και τον οικειοθελή επαναπατρισμό ή την επανεγκατάσταση των μαχητών που ανήκουν στις εν λόγω ομάδες·

                           γ)

                           η συμμετοχή στην πολιτική και στρατιωτική ηγεσία κονγκολέζικων παραστρατιωτικών ομάδων, συμπεριλαμβανομένων όσων λαμβάνουν υποστήριξη έξωθεν της ΛΔΚ, που εμποδίζουν τη συμμετοχή των μαχητών τους στις διαδικασίες αφοπλισμού, αποστράτευσης και επανένταξης·

                           δ)

                           η στρατολόγηση ή χρήση παιδιών σε ένοπλες συγκρούσεις στη ΛΔΚ κατά παράβαση του ισχύοντος διεθνούς δικαίου·

                           ε)

                           η συμμετοχή στον σχεδιασμό, την καθοδήγηση ή την τέλεση πράξεων στη ΛΔΚ οι οποίες συνιστούν παραβιάσεις των ανθρωπίνων δικαιωμάτων ή κατάχρηση εξουσίας στον τομέα των ανθρωπίνων δικαιωμάτων ή παραβιάσεις του διεθνούς ανθρωπιστικού δικαίου, κατά περίπτωση, συμπεριλαμβανομένων των πράξεων που στρέφονται κατά αμάχων, οι οποίες περιλαμβάνουν φόνους και ακρωτηριασμούς, βιασμούς και άλλη σεξουαλική βία, απαγωγές, αναγκαστική εκτόπιση και επιθέσεις σε σχολεία και νοσοκομεία·

                           στ)

                           η παρεμπόδιση της πρόσβασης στην ανθρωπιστική βοήθεια ή τη διανομή της εντός της ΛΔΚ·

                           ζ)

                           η παροχή στήριξης προς πρόσωπα ή οντότητες, συμπεριλαμβανομένων των ένοπλων ομάδων ή εγκληματικών κυκλωμάτων, που εμπλέκονται σε αποσταθεροποιητικές δραστηριότητες στη ΛΔΚ μέσω της παράνομης εκμετάλλευσης ή εμπορίας φυσικών πόρων, συμπεριλαμβανομένου του χρυσού ή των άγριων ζώων ή των προϊόντων από άγρια ζώα·

                           η)

                           ενέργειες εξ ονόματος ή κατ' εντολή προσώπου ή οντότητας υπαγόμενης στον κατάλογο ή ενέργειες εξ ονόματος ή κατ' εντολή οντότητας η οποία είτε ανήκει είτε ελέγχεται από πρόσωπο ή οντότητα που υπάγεται στον κατάλογο·

                           θ)

                           ο σχεδιασμός, η διεύθυνση, η χρηματοδότηση ή η συμμετοχή σε επιθέσεις κατά κυανόκρανων της MONUSCO ή προσωπικού του Οργανισμού Ηνωμένων Εθνών·

                           ι)

                           η παροχή οικονομικής, υλικής ή τεχνολογικής υποστήριξης, αγαθών ή υπηρεσιών σε πρόσωπο ή οντότητα υπαγόμενη στον κατάλογο.

                     Κατάλογος των προσώπων και οντοτήτων που εμπίπτουν στην παρούσα παράγραφο περιέχεται στο παράρτημα I.
               2.   Επιβάλλονται περιοριστικά μέτρα, όπως ορίζεται στο άρθρο 4 παράγραφος 1 και στο άρθρο 5 παράγραφοι 1 και 2, κατά προσώπων και οντοτήτων:

                           α)

                           τα οποία εμποδίζουν την επίτευξη συναινετικής και ειρηνικής λύσης για τη διοργάνωση εκλογών στη ΛΔΚ, μεταξύ άλλων με βιαιοπραγίες, καταστολή ή υποκίνηση βίας, ή υπονομεύοντας το κράτος δικαίου·

                           β)

                           τα οποία εμπλέκονται στον σχεδιασμό, την καθοδήγηση ή την τέλεση πράξεων που συνιστούν σοβαρές παραβιάσεις των ανθρωπίνων δικαιωμάτων ή κατάχρηση εξουσίας σ' αυτόν τον τομέα στη ΛΔΚ·

                           γ)

                           τα οποία συνδέονται με άτομα και οντότητες που αναφέρονται στα στοιχεία α) και β),

                     όπως κατονομάζονται στο παράρτημα II.».

               2)

               Το άρθρο 4 αντικαθίσταται από το ακόλουθο κείμενο:
               «Άρθρο 4
               1.   Τα κράτη μέλη λαμβάνουν τα αναγκαία μέτρα για να εμποδίζουν την είσοδο ή τη διέλευση από την επικράτειά τους των προσώπων που αναφέρονται στο άρθρο 3.
               2.   Η παράγραφος 1 δεν υποχρεώνει τα κράτη μέλη να αρνούνται στους υπηκόους τους την είσοδο στο έδαφός τους.
               3.   Όσον αφορά τα πρόσωπα που αναφέρονται στο άρθρο 3 παράγραφος 1 του παρόντος άρθρου, η παράγραφος 1 δεν εφαρμόζεται:

                           α)

                           όταν η επιτροπή κυρώσεων κρίνει εκ των προτέρων, για κάθε μεμονωμένη περίπτωση, ότι η εν λόγω είσοδος ή η διέλευση δικαιολογείται από ανθρωπιστικούς λόγους, συμπεριλαμβανομένων των θρησκευτικών υποχρεώσεων·

                           β)

                           όταν η επιτροπή κυρώσεων συμπεραίνει ότι μια εξαίρεση θα προωθούσε τους στόχους των συναφών αποφάσεων του Συμβουλίου Ασφαλείας των Ηνωμένων Εθνών, δηλαδή την ειρήνη και την εθνική συμφιλίωση στη ΛΔΚ και τη σταθερότητα στην περιοχή·

                           γ)

                           όταν η επιτροπή κυρώσεων επιτρέπει εκ των προτέρων, για κάθε μεμονωμένη περίπτωση, τη διέλευση προσώπων που επιστρέφουν στο έδαφος του κράτους του οποίου είναι υπήκοοι ή που συμμετέχουν σε προσπάθειες να παραπεμφθούν στη δικαιοσύνη δράστες σοβαρών παραβιάσεων των ανθρωπίνων δικαιωμάτων ή του διεθνούς ανθρωπιστικού δικαίου· ή

                           δ)

                           όταν η εν λόγω είσοδος ή διέλευση απαιτείται για τη διεκπεραίωση δικαστικής διαδικασίας.

                     Σε περιπτώσεις κατά τις οποίες, σύμφωνα με την παρούσα παράγραφο, ένα κράτος μέλος επιτρέπει την είσοδο ή τη διέλευση από την επικράτειά του προσώπων τα οποία έχει κατονομάσει η επιτροπή κυρώσεων, η άδεια περιορίζεται στον σκοπό για τον οποίο δίνεται και στα πρόσωπα τα οποία αφορά.
               4.   Όσον αφορά τα πρόσωπα που αναφέρονται στο άρθρο 3 παράγραφος 2, η παράγραφος 1 του παρόντος άρθρου εφαρμόζεται με την επιφύλαξη των περιπτώσεων κατά τις οποίες ένα κράτος μέλος δεσμεύεται από υποχρέωση δυνάμει του διεθνούς δικαίου, και συγκεκριμένα:

                           α)

                           ως χώρα που φιλοξενεί διεθνή διακυβερνητική οργάνωση·

                           β)

                           ως χώρα που φιλοξενεί διεθνή διάσκεψη που έχει συγκληθεί ή διεξάγεται υπό την αιγίδα του Οργανισμού Ηνωμένων Εθνών·

                           γ)

                           βάσει πολυμερούς συμφωνίας περί παροχής προνομίων και ασυλιών· ή

                           δ)

                           δυνάμει της Συνθήκης Συνδιαλλαγής του 1929 (σύμφωνο του Λατερανού) που έχει συναφθεί μεταξύ της Αγίας Έδρας (Κράτος του Βατικανού) και της Ιταλίας.

                     5.   Η παράγραφος 4 θεωρείται ότι ισχύει και όταν ένα κράτος μέλος φιλοξενεί τον Οργανισμό για την Ασφάλεια και τη Συνεργασία στην Ευρώπη (ΟΑΣΕ).
               6.   Όταν ένα κράτος μέλος χορηγεί εξαίρεση δυνάμει των παραγράφων 4 ή 5, ενημερώνει δεόντως σχετικά το Συμβούλιο.
               7.   Όσον αφορά τα πρόσωπα που αναφέρονται στο άρθρο 3 παράγραφος 2, τα κράτη μέλη μπορούν να χορηγούν εξαιρέσεις από τα μέτρα που επιβάλλονται δυνάμει της παραγράφου 1 του παρόντος άρθρου, όταν το ταξίδι δικαιολογείται για επείγοντες ανθρωπιστικούς λόγους ή για συμμετοχή σε διακυβερνητικές συνεδριάσεις και σε συνεδριάσεις που διοργανώνονται με πρωτοβουλία της Ευρωπαϊκής Ένωσης ή φιλοξενούνται από την Ευρωπαϊκή Ένωση, ή από κράτος μέλος που ασκεί την προεδρία του ΟΑΣΕ, κατά τις οποίες διεξάγεται πολιτικός διάλογος που προωθεί άμεσα την επίτευξη των στόχων των περιοριστικών μέτρων, συμπεριλαμβανομένης της δημοκρατίας, των ανθρωπίνων δικαιωμάτων και του κράτους δικαίου στη ΛΔΚ.
               8.   Το κράτος μέλος που επιθυμεί να χορηγήσει τις αναφερόμενες στην παράγραφο 7 εξαιρέσεις απευθύνει γραπτή κοινοποίηση στο Συμβούλιο. Η εξαίρεση θεωρείται ότι χορηγήθηκε, εκτός εάν ένα ή περισσότερα από τα μέλη του Συμβουλίου διατυπώσει εγγράφως αντίρρηση εντός δύο εργάσιμων ημερών από την παραλαβή της κοινοποίησης της προτεινόμενης εξαίρεσης. Όταν ένα ή περισσότερα μέλη του Συμβουλίου διατυπώσουν αντίρρηση, το Συμβούλιο μπορεί να αποφασίσει, με ειδική πλειοψηφία, να χορηγήσει την προτεινόμενη εξαίρεση.
               9.   Όταν, σύμφωνα με τις παραγράφους 4, 5, 6, 7 ή 8, ένα κράτος μέλος επιτρέψει την είσοδο στο έδαφός του ή τη διέλευση μέσω αυτού προσώπων που περιλαμβάνονται στο παράρτημα II, η άδεια ισχύει αποκλειστικά για τον σκοπό για τον οποίο χορηγήθηκε και για τα πρόσωπα τα οποία αφορά άμεσα.».

               3)

               Το άρθρο 5 αντικαθίσταται από το ακόλουθο κείμενο:
               «Άρθρο 5
               1.   Δεσμεύονται όλα τα κεφάλαια, λοιπά χρηματοοικονομικά περιουσιακά στοιχεία και οικονομικοί πόροι που ανήκουν ή ελέγχονται, άμεσα ή έμμεσα, από τα πρόσωπα ή τις οντότητες που αναφέρονται στο άρθρο 3 ή βρίσκονται στην κατοχή οντοτήτων που ανήκουν ή ελέγχονται, άμεσα ή έμμεσα, από τα εν λόγω πρόσωπα ή από οποιαδήποτε πρόσωπα ή οντότητες που ενεργούν εξ ονόματός τους ή υπό την καθοδήγησή τους, όπως κατονομάζονται στο παράρτημα I και ΙΙ.
               2.   Απαγορεύεται να τίθενται στη διάθεση, άμεσα ή έμμεσα, των προσώπων ή οντοτήτων που αναφέρονται στην παράγραφο 1 ή να διατίθενται προς όφελος αυτών οποιαδήποτε κεφάλαια, λοιπά χρηματοοικονομικά περιουσιακά στοιχεία ή οικονομικοί πόροι.
               3.   Όσον αφορά τα πρόσωπα και τις οντότητες που αναφέρονται στο άρθρο 3 παράγραφος 1, τα κράτη μέλη μπορούν να επιτρέψουν εξαιρέσεις από τα μέτρα που αναφέρονται στις παραγράφους 1 και 2 όσον αφορά κεφάλαια, λοιπά χρηματοοικονομικά περιουσιακά στοιχεία και οικονομικούς πόρους οι οποίοι:

                           α)

                           απαιτούνται για την κάλυψη βασικών δαπανών, συμπεριλαμβανομένων των πληρωμών για τρόφιμα, ενοίκια ή υποθήκες, ιατροφαρμακευτική περίθαλψη, φόρους, ασφάλιστρα και τέλη σε επιχειρήσεις κοινής ωφέλειας·

                           β)

                           προορίζονται αποκλειστικά για την καταβολή εύλογων επαγγελματικών αμοιβών και την εξόφληση δαπανών οι οποίες αφορούν την παροχή νομικών υπηρεσιών·

                           γ)

                           προορίζονται αποκλειστικά για την πληρωμή τελών ή χρεώσεων, σύμφωνα με το εθνικό δίκαιο, για υπηρεσίες που αφορούν την καθημερινή τήρηση ή φύλαξη δεσμευμένων κεφαλαίων, ή λοιπών χρηματοοικονομικών περιουσιακών στοιχείων και οικονομικών πόρων·

                           δ)

                           απαιτούνται για την κάλυψη έκτακτων δαπανών, μετά την κοινοποίηση από το ενδιαφερόμενο κράτος μέλος στην επιτροπή κυρώσεων και την έγκριση αυτής· ή

                           ε)

                           υπόκεινται σε δικαστική ή διοικητική απόφαση ή απόφαση διαιτησίας ή σε δικαίωμα παρακράτησης βάσει τέτοιων αποφάσεων, οπότε τα κεφάλαια, τα λοιπά χρηματοοικονομικά περιουσιακά στοιχεία και οι οικονομικοί πόροι μπορούν να χρησιμοποιηθούν για την ικανοποίηση του εν λόγω δικαιώματος ή την εκτέλεση της εν λόγω απόφασης, υπό την προϋπόθεση ότι το δικαίωμα έχει δημιουργηθεί ή η απόφαση έχει εκδοθεί πριν από την καταχώριση του συγκεκριμένου προσώπου ή οντότητας στον κατάλογο από την επιτροπή κυρώσεων και δεν είναι προς όφελος προσώπου ή οντότητας που αναφέρεται στο άρθρο 3, μετά την κοινοποίηση από το ενδιαφερόμενο κράτος μέλος στην επιτροπή κυρώσεων.

                     4.   Οι εξαιρέσεις που αναφέρονται στην παράγραφο 3 στοιχεία α), β) και γ) μπορούν να εφαρμοστούν αφού το ενδιαφερόμενο κράτος μέλος κοινοποιήσει στην επιτροπή κυρώσεων την πρόθεσή του να επιτρέψει, κατά περίπτωση, την πρόσβαση στα εν λόγω κεφάλαια, λοιπά χρηματοοικονομικά περιουσιακά στοιχεία και οικονομικούς πόρους και ελλείψει αρνητικής απόφασης από την επιτροπή κυρώσεων εντός τεσσάρων εργάσιμων ημερών από την κοινοποίηση αυτή.
               5.   Όσον αφορά τα πρόσωπα και τις οντότητες που αναφέρονται στο άρθρο 3 παράγραφος 2, η αρμόδια αρχή κράτους μέλους μπορεί να επιτρέπει την αποδέσμευση ορισμένων δεσμευμένων κεφαλαίων ή οικονομικών πόρων ή τη διάθεση ορισμένων κεφαλαίων ή οικονομικών πόρων, υπό τους όρους που αυτή θεωρεί κατάλληλους, εφόσον κρίνει ότι τα εν λόγω κεφάλαια ή οικονομικοί πόροι:

                           α)

                           απαιτούνται για την κάλυψη βασικών αναγκών των προσώπων και οντοτήτων και των εξαρτώμενων μελών των οικογενειών των φυσικών αυτών προσώπων, συμπεριλαμβανομένων των πληρωμών για τρόφιμα, ενοίκια ή υποθήκες, ιατροφαρμακευτική περίθαλψη, φόρους, ασφάλιστρα και τέλη σε επιχειρήσεις κοινής ωφέλειας·

                           β)

                           προορίζονται αποκλειστικά για την καταβολή εύλογων επαγγελματικών αμοιβών και την εξόφληση δαπανών οι οποίες αφορούν την παροχή νομικών υπηρεσιών·

                           γ)

                           προορίζονται αποκλειστικά για την πληρωμή τελών ή χρεώσεων για υπηρεσίες που αφορούν την καθημερινή τήρηση ή φύλαξη δεσμευμένων κεφαλαίων και οικονομικών πόρων· ή

                           δ)

                           απαιτούνται για την κάλυψη έκτακτων δαπανών, εφόσον η αρμόδια αρχή έχει κοινοποιήσει στις αρμόδιες αρχές των άλλων κρατών μελών και στην Επιτροπή τους λόγους για τους οποίους κρίνει ότι πρέπει να χορηγηθεί ειδική άδεια, τουλάχιστον δύο εβδομάδες πριν από τη χορήγηση της άδειας.

                     Το ενδιαφερόμενο κράτος μέλος ενημερώνει τα άλλα κράτη μέλη και την Επιτροπή για κάθε άδεια την οποία χορηγεί κατ' εφαρμογή της παρούσας παραγράφου.
               6.   Κατά παρέκκλιση από τις παραγράφους 1 και 2, οι αρμόδιες αρχές κράτους μέλους μπορούν να επιτρέπουν την αποδέσμευση ορισμένων δεσμευμένων κεφαλαίων ή οικονομικών πόρων προσώπων και οντοτήτων που κατονομάζονται στο παράρτημα II, εφόσον τηρούνται οι ακόλουθες προϋποθέσεις:

                           α)

                           τα κεφάλαια ή οι οικονομικοί πόροι αποτελούν αντικείμενο διαιτητικής απόφασης που εκδόθηκε πριν από την ημερομηνία κατά την οποία το πρόσωπο ή η οντότητα καταχωρίστηκε στο παράρτημα II, ή δικαστικής ή διοικητικής απόφασης που εκδόθηκε στην Ένωση ή δικαστικής απόφασης που είναι εκτελεστή στο συγκεκριμένο κράτος μέλος, πριν ή μετά την εν λόγω ημερομηνία·

                           β)

                           τα κεφάλαια ή οι οικονομικοί πόροι θα χρησιμοποιηθούν αποκλειστικά για να ικανοποιηθούν απαιτήσεις οι οποίες έχουν κατοχυρωθεί βάσει τέτοιας απόφασης ή έχουν αναγνωριστεί ως έγκυρες μέσω τέτοιας απόφασης, εντός των ορίων που θέτουν οι ισχύοντες νόμοι και κανονισμοί που διέπουν τα δικαιώματα των προσώπων τα οποία δικαιούνται να εγείρουν απαιτήσεις αυτού του είδους·

                           γ)

                           η απόφαση δεν είναι προς όφελος προσώπου ή οντότητας που κατονομάζεται στο παράρτημα I ή ΙΙ· και

                           δ)

                           η αναγνώριση της απόφασης δεν αντίκειται στη δημόσια τάξη του συγκεκριμένου κράτους μέλους.

                     Το ενδιαφερόμενο κράτος μέλος ενημερώνει τα άλλα κράτη μέλη και την Επιτροπή για κάθε άδεια την οποία χορηγεί κατ' εφαρμογή της παρούσας παραγράφου.
               7.   Όσον αφορά τα πρόσωπα και τις οντότητες που κατονομάζονται στο παράρτημα II, μπορούν να γίνουν εξαιρέσεις για κεφάλαια και οικονομικούς πόρους που είναι αναγκαία για ανθρωπιστικούς σκοπούς, όπως η παροχή ή διευκόλυνση της παροχής βοήθειας, περιλαμβανομένων ιατροφαρμακευτικού υλικού, τροφίμων, ή η μεταφορά εργαζομένων στον ανθρωπιστικό τομέα και άλλης σχετικής βοήθειας ή για απομακρύνσεις από τη ΛΔΚ.
               8.   Οι παράγραφοι 1 και 2 δεν εμποδίζουν άτομο ή οντότητα κατονομαζόμενα στο παράρτημα II να πραγματοποιεί πληρωμή οφειλόμενη δυνάμει σύμβασης η οποία είχε συναφθεί πριν το άτομο ή η οντότητα καταχωριστεί, με την προϋπόθεση ότι το ενδιαφερόμενο κράτος μέλος έχει εξακριβώσει ότι η πληρωμή δεν εισπράττεται άμεσα ή έμμεσα από άτομο ή οντότητα που κατονομάζεται στο παράρτημα I ή ΙΙ.
               9.   Η παράγραφος 2 δεν εφαρμόζεται στην πίστωση των δεσμευμένων λογαριασμών με:

                           α)

                           τόκους ή άλλα κέρδη σε σχέση με τους εν λόγω λογαριασμούς·

                           β)

                           ποσά που οφείλονται βάσει συμβάσεων, συμφωνιών ή υποχρεώσεων που είχαν συναφθεί ή προέκυψαν πριν από την ημερομηνία κατά την οποία οι λογαριασμοί αυτοί αποτέλεσαν αντικείμενο περιοριστικών μέτρων· ή

                           γ)

                           ποσά οφειλόμενα σε πρόσωπα και οντότητες που αναφέρονται στο άρθρο 3 παράγραφος 2 δυνάμει δικαστικών ή διοικητικών αποφάσεων ή αποφάσεων διαιτησίας που εκδίδονται στην Ένωση ή είναι εκτελεστές στο ενδιαφερόμενο κράτος μέλος,

                     υπό τον όρο ότι οι εν λόγω τόκοι, τα λοιπά κέρδη και οι πληρωμές εξακολουθούν να υπόκεινται στην παράγραφο 1.».

               4)

               Το άρθρο 6 αντικαθίσταται από το ακόλουθο κείμενο:
               «Άρθρο 6
               1.   Το Συμβούλιο τροποποιεί τον κατάλογο που περιέχεται στο παράρτημα I βάσει των αποφάσεων του Συμβουλίου Ασφαλείας των Ηνωμένων Εθνών ή της επιτροπής κυρώσεων.
               2.   Το Συμβούλιο, αποφασίζοντας κατόπιν πρότασης κράτους μέλους ή του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας, καταρτίζει και τροποποιεί τον κατάλογο του παραρτήματος II.».

               5)

               Το άρθρο 7 αντικαθίσταται από το ακόλουθο κείμενο:
               «Άρθρο 7
               1.   Όταν το Συμβούλιο Ασφαλείας των Ηνωμένων Εθνών ή η επιτροπή κυρώσεων καταχωρίζει σε κατάλογο πρόσωπο ή οντότητα, το Συμβούλιο περιλαμβάνει το εν λόγω πρόσωπο ή οντότητα στο παράρτημα I. Το Συμβούλιο κοινοποιεί την απόφασή του, συμπεριλαμβανομένων των λόγων της καταχώρισης, στο εν λόγω πρόσωπο ή οντότητα, είτε απευθείας, αν η διεύθυνσή του είναι γνωστή, είτε με κατάλληλη δημοσίευση, δίνοντας στο εν λόγω πρόσωπο ή οντότητα την ευκαιρία να διατυπώσει παρατηρήσεις.
               2.   Το Συμβούλιο κοινοποιεί την απόφαση που αναφέρεται στο άρθρο 6 παράγραφος 2 στο ενδιαφερόμενο πρόσωπο ή οντότητα, μαζί με τους λόγους για την καταχώριση, είτε άμεσα, εάν η διεύθυνσή του είναι γνωστή, είτε με κατάλληλη δημοσίευση, δίνοντας στο εν λόγω πρόσωπο ή οντότητα την ευκαιρία να διατυπώσει παρατηρήσεις.
               3.   Εφόσον διατυπωθούν παρατηρήσεις ή προσκομιστούν ουσιώδη νέα στοιχεία, το Συμβούλιο επανεξετάζει την απόφασή του και ενημερώνει σχετικά το εν λόγω πρόσωπο ή οντότητα.».

               6)

               Το άρθρο 8 αντικαθίσταται από το ακόλουθο κείμενο:
               «Άρθρο 8
               1.   Στο παράρτημα I περιλαμβάνονται οι λόγοι της καταχώρισης των απαριθμούμενων σε αυτό προσώπων και οντοτήτων, όπως καθορίζονται από το Συμβούλιο Ασφαλείας των Ηνωμένων Εθνών ή την επιτροπή κυρώσεων.
               2.   Στο παράρτημα I περιλαμβάνονται επίσης, εφόσον είναι διαθέσιμες, οι πληροφορίες που παρέχονται από το Συμβούλιο Ασφαλείας των Ηνωμένων Εθνών ή την επιτροπή κυρώσεων και που είναι αναγκαίες για την ταυτοποίηση των εν λόγω προσώπων και οντοτήτων. Προκειμένου περί προσώπων, οι πληροφορίες αυτές μπορούν να περιλαμβάνουν ονοματεπώνυμα και ψευδώνυμα, ημερομηνία και τόπο γέννησης, υπηκοότητα, αριθμούς διαβατηρίου και ταυτότητας, φύλο, διεύθυνση (αν είναι γνωστή) και ιδιότητα ή επάγγελμα. Προκειμένου περί οντοτήτων, οι πληροφορίες αυτές μπορούν να περιλαμβάνουν επωνυμίες, ημερομηνία και τόπο εγγραφής σε μητρώο, αριθμό μητρώου και έδρα δραστηριοτήτων. Στο παράρτημα I περιλαμβάνονται επίσης η ημερομηνία καταχώρισης σε κατάλογο από το Συμβούλιο Ασφαλείας των Ηνωμένων Εθνών ή την επιτροπή κυρώσεων.
               3.   Στο παράρτημα II αναγράφονται οι λόγοι της καταχώρισης των προσώπων και οντοτήτων που απαριθμούνται σε αυτό.
               4.   Στο παράρτημα II περιλαμβάνονται επίσης, εφόσον είναι διαθέσιμες, οι πληροφορίες που είναι απαραίτητες για την ταυτοποίηση των εν λόγω προσώπων ή οντοτήτων. Προκειμένου περί προσώπων, οι πληροφορίες αυτές μπορούν να περιλαμβάνουν ονοματεπώνυμα και ψευδώνυμα, ημερομηνία και τόπο γέννησης, υπηκοότητα, αριθμούς διαβατηρίου και ταυτότητας, φύλο, διεύθυνση (αν είναι γνωστή) και ιδιότητα ή επάγγελμα. Προκειμένου περί οντοτήτων, οι πληροφορίες αυτές μπορούν να περιλαμβάνουν επωνυμίες, τόπο και χρόνο εγγραφής σε μητρώο, αριθμό μητρώου και έδρα δραστηριοτήτων.».

               7)

               Το άρθρο 9 αντικαθίσταται από το ακόλουθο κείμενο:
               «Άρθρο 9
               1.   Η παρούσα απόφαση επανεξετάζεται, τροποποιείται ή καταργείται κατά περίπτωση, ιδίως βάσει των σχετικών αποφάσεων του Συμβουλίου Ασφαλείας των Ηνωμένων Εθνών.
               2.   Τα μέτρα που αναφέρονται στο άρθρο 3 παράγραφος 2 εφαρμόζονται έως τις 12 Δεκεμβρίου 2017. Ανανεώνονται, ή τροποποιούνται κατά περίπτωση, εφόσον το Συμβούλιο κρίνει ότι δεν έχουν επιτευχθεί οι στόχοι τους.»·

               8)

               Το παράρτημα της απόφασης 2010/788/ΚΕΠΠΑ μετονομάζεται σε παράρτημα I και οι τίτλοι του εν λόγω παραρτήματος αντικαθίστανται από τους ακόλουθους: «α) Κατάλογος προσώπων που αναφέρονται στο άρθρο 3 παράγραφος 1» και «β) Κατάλογος οντοτήτων που αναφέρονται στο άρθρο 3 παράγραφος 1»·

         Άρθρο 2
   Η παρούσα απόφαση αρχίζει να ισχύει από την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 12 Δεκεμβρίου 2016.

            Για το Συμβούλιο

            Η Πρόεδρος

         F. MOGHERINI

      (1)  Απόφαση 2010/788/ΚΕΠΠΑ του Συμβουλίου, της 20ής Δεκεμβρίου 2010, για την επιβολή περιοριστικών μέτρων κατά της Λαϊκής Δημοκρατίας του Κονγκό και για την κατάργηση της κοινής θέσης 2008/369/ΚΕΠΠΑ (ΕΕ L 336 της 21.12.2010, σ. 30).

      ΠΑΡΑΡΤΗΜΑ
      Προστίθεται το ακόλουθο παράρτημα:

            «ΠΑΡΑΡΤΗΜΑ II
            ΚΑΤΑΛΟΓΟΣ ΤΩΝ ΠΡΟΣΩΠΩΝ ΚΑΙ ΟΝΤΟΤΗΤΩΝ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 3 ΠΑΡΑΓΡΑΦΟΣ 2
            Α.   ΠΡΟΣΩΠΑ

                        Όνομα

                        Αναγνωριστικά στοιχεία

                        Λόγοι χαρακτηρισμού

                        Ημερομηνία καταχώρισης

                        1.

                        Ilunga Kampete

                        ψευδώνυμο Gaston Hughes Ilunga Kampete, ψευδώνυμο Hugues Raston Ilunga Kampete.
                        Γεννηθείς στις 24.11.1964 στο Lubumbashi, αριθμός στρατιωτικής ταυτότητας: 1-64-86-22311-29. Ιθαγένεια ΛΔΚ.

                        Ως διοικητής της Δημοκρατικής Φρουράς (GR), ο Ilunga Kampete ήταν υπεύθυνος για την ανάπτυξη των μονάδων της GR στο έδαφος και την εμπλοκή τους στη δυσανάλογη χρήση βίας και στη βίαιη καταστολή, τον Σεπτέμβριο του 2016 στην Κινσάσα. Με την ιδιότητά του αυτή, ο Ilunga Kampete εμπλέκεται επομένως στον σχεδιασμό, την καθοδήγηση ή την τέλεση πράξεων που συνιστούν σοβαρές παραβιάσεις ανθρωπίνων δικαιωμάτων στην ΛΔΚ.

                        12.12.2016

                        2.

                        Gabriel Amisi Kumba

                        ψευδώνυμο Gabriel Amisi Nkumba, ψευδώνυμο «Tango Fort», ψευδώνυμο «Tango Four».
                        Γεννηθείς στις 28.5.1964 στο Malela, αριθμός στρατιωτικής ταυτότητας: 1-64-87-77512-30. Ιθαγένεια ΛΔΚ.

                        Διοικητής της 1ης ζώνης άμυνας του στρατού του Κονγκό (FARDC), του οποίου οι δυνάμεις έλαβαν μέρος στη δυσανάλογη χρήση βίας και τη βίαιη καταστολή τον Σεπτέμβριο του 2016 στην Κινσάσα. Με την ιδιότητά του αυτή, ο Gabriel Amisi Kumba εμπλέκεται επομένως στον σχεδιασμό, την καθοδήγηση ή την τέλεση πράξεων που συνιστούν σοβαρές παραβιάσεις ανθρωπίνων δικαιωμάτων στην ΛΔΚ.

                        12.12.2016

                        3.

                        Ferdinand Ilunga Luyoyo

                        Γεννηθείς στις 8.3.1973 στο Lubumbashi.
                        Αριθμός διαβατηρίου: OB0260335 (περίοδος ισχύος από 15.4.2011 έως 14.4.2016). Ιθαγένεια ΛΔΚ.

                        Ως διοικητής του σώματος καταστολής ταραχών Légion Nationale d'Intervention της Εθνικής Αστυνομίας του Κονγκό (PNC), o Ferdinand Ilunga Luyoyo ήταν υπεύθυνος για τη δυσανάλογη χρήση βίας και τη βίαιη καταστολή τον Σεπτέμβριο του 2016 στην Κινσάσα. Με την ιδιότητά του αυτή, o Ferdinand Ilunga Luyoyo εμπλέκεται επομένως στον σχεδιασμό, την καθοδήγηση ή την τέλεση πράξεων που συνιστούν σοβαρές παραβιάσεις ανθρωπίνων δικαιωμάτων στην ΛΔΚ.

                        12.12.2016

                        4.

                        Celestin Kanyama

                        ψευδώνυμο Kanyama Tshisiku Celestin, ψευδώνυμο Kanyama Celestin Cishiku Antoine, ψευδώνυμο Kanyama Cishiku Bilolo Célestin, ψευδώνυμο Esprit de mort
                        Γεννηθείς στις 4.10.1960 στο Kananga. Ιθαγένεια ΛΔΚ. Αριθμός διαβατηρίου: OB0637580 (περίοδος ισχύος από 20.5.2014 έως 19.5.2019).
                        Έλαβε θεώρηση Σένγκεν αριθ. 011518403, εκδοθείσα στις 2.7.2016.

                        Ως διοικητής της αστυνομίας της Κινσάσα (PNC), ο Celestin Kanyama ήταν υπεύθυνος για τη δυσανάλογη χρήση βίας και τη βίαιη καταστολή τον Σεπτέμβριο του 2016 στην Κινσάσα. Με την ιδιότητά του αυτή, ο Celestin Kanyama εμπλέκεται επομένως στον σχεδιασμό, την καθοδήγηση ή την τέλεση πράξεων που συνιστούν σοβαρές παραβιάσεις ανθρωπίνων δικαιωμάτων στην ΛΔΚ.

                        12.12.2016

                        5.

                        John Numbi

                        ψευδώνυμο John Numbi Banza Tambo, ψευδώνυμο John Numbi Banza Ntambo, ψευδώνυμο Tambo Numbi.
                        Γεννηθείς στις 16.8.1962 στο Jadotville-Likasi-Kolwezi. Ιθαγένεια ΛΔΚ.

                        Πρώην γενικός επιθεωρητής της εθνικής αστυνομίας του Κονγκό (PNC), ο John Numbi παραμένει σημαίνουσα προσωπικότητα, που ενεπλάκη ενεργά στην εκστρατεία βίαιου εκφοβισμού στις κυβερνητικές εκλογές του Μαρτίου του 2016 στις τέσσερις πρώην επαρχίες Κατάνγκα της ΛΔΚ, και ως εκ τούτου είναι υπεύθυνος για την παρεμπόδιση μιας συναινετικής και ειρηνικής λύσης για εκλογές στη ΛΔΚ.

                        12.12.2016

                        6.

                        Roger Kibelisa

                        ψευδώνυμο Roger Kibelisa Ngambaswi.
                        Ιθαγένεια ΛΔΚ.

                        Ως διευθυντής της Εθνικής Υπηρεσίας Πληροφοριών για το εσωτερικό της χώρας (ANR), ο Roger Kibelisa εμπλέκεται στην εκστρατεία εκφοβισμού που διενεργήθηκε από αξιωματούχους της ANR κατά μελών της αντιπολίτευσης, συμπεριλαμβανομένων αυθαίρετων συλλήψεων και κράτησης. Ο Roger Kibelisa υπονόμευσε επομένως το κράτος δικαίου και παρεμπόδισε μια συναινετική και ειρηνική λύση για εκλογές στη ΛΔΚ.

                        12.12.2016

                        7.

                        Delphin Kaimbi

                        ψευδώνυμο Delphin Kahimbi Kasagwe, ψευδώνυμο Delphin Kayimbi Demba Kasangwe, ψευδώνυμο Delphin Kahimbi Kasangwe, ψευδώνυμο Delphin Kahimbi Demba Kasangwe, ψευδώνυμο Delphin Kasagwe Kahimbi.
                        Γεννηθείς στις 15.1.1969 (ή στις 15.7.1969) στο Kiniezire/Goma. Ιθαγένεια ΛΔΚ. Αριθμός διπλωματικού διαβατηρίου: DB0006669 (περίοδος ισχύος από 13.11.2013 έως 12.11.2018).

                        Επικεφαλής της Στρατιωτικής Υπηρεσίας Πληροφοριών (πρώην DEMIAP), μέρος του Εθνικού Κέντρου Επιχειρήσεων, της δομής διοίκησης και ελέγχου που ήταν υπεύθυνη για τις αυθαίρετες συλλήψεις και τη βίαιη καταστολή στην Κινσάσα τον Σεπτέμβριο του 2016, και που ήταν υπεύθυνη για τις δυνάμεις που συμμετείχαν σε εκφοβισμούς και αυθαίρετες συλλήψεις, οι οποίες παρεμποδίζουν μια συναινετική και ειρηνική λύση για εκλογές στη ΛΔΚ.

                        12.12.2016

                  Β.   ΟΝΤΟΤΗΤΕΣ».